Ed Sheeran Disaman RM 400 Juta Kerana Meniru Lagu Marvin Gaye

Penyanyi lagu popular seperti Perfect, Shape of You, dan Castle on the Hill Ed Sheeran dilaporkan telah disaman sebanyak $100 juta (RM 400 juta) kerana meniru lagu ciptaan Marvin Gaye’s 1973 mega-hits ‘Let’s Get It On’.

Lagu itu yang dikatakan meniru itu ialah Thinking Out Loud yang merupakan lagu paling popular di seluruh dunia. Lagu ini telah mendapat tontonan di YouTube dengan jumlah tontonan sebanyak 2.3 billion.

Menurut pihak peguam Marvin Gaye, Ed Sheeran telah meniru melodi, irama lagu, dan tempo Marvin Gaye. Walaubagaimanapun pihak Ed Sheeran belum memberikan apa-apa kenyataan tentang isu ini. Kami kongsikan kepada anda dua muzik video untuk dibandingkan oleh peminat di bawah ini.


3 Perbezaan Besar Google Duo Berbanding Apple Facetime

Google baru sahaja melancarkan aplikasi video-chat mereka yang dinamakan sebagai Google Duo. Tidak seperti niat Instagram untuk membunuh aplikasi Snapchat dengan cara meniru hampir keseluruhan fungsi Snapchat, Google Duo hadir dengan ciri-ciri menarik yang mungkin bakal memberi saingan buat Apple Facetime.

Menerusi review awal, Google Duo merupakan sebuah aplikasi yang menyediakan fungsi yang seakan sama dengan Apple Facetime, kedua-dua nya memberikan pengguna untuk berhubung melalui video. Dalam pada itu, Google Duo dilihat bakal memberi saingan buat Apple Facetime melalui 3 ciri khas ini.

Tidak seperti Apple Facetime yang hanya tersedia dengan pengguna Apple, Google Duo menyediakan sebuah aplikasi video-chat yang smooth khusus buat pengguna Android dan iOS. Maknanya, anda dapat berhubung bersama hampir sesiapa sahaja menggunakan Google Duo tanpa menghiraukan sistem operasi yang digunakan. Oh ya, aplikasi ini juga hadir tanpa sebarang iklan.

Buat anda berada berjauhan bersama keluarga serta ingin melepaskan kerinduan, Google Duo bakal menyelesaikan masalah anda memandangkan majoriti pengguna kini menggunakan Android dan iOS.

Fungsi yang agak remeh pada asasnya namun fungsi ini ternyata bakal memberi banyak kemudahan buat pengguna. Lupakan log in melalui Apple ID atau gmail. Apa yang anda perlukan adalah no telefon. Cukup untuk anda membuat panggilan kepada sesiapa sahaja yang mempunyai Google Duo.

Sama seperti aplikasi video chat yang lain, Google Duo turut menggunakan Wi-Fi atau mobile data untuk membolehkan membuat video chat.

Simplicity. Mungkin ini perkataan yang terbaik untuk menggambarkan Google Duo. Anda hanya perlu dail no telefon rakan atau keluarga anda pada aplikasi Duo dan tekan pada butang video. Semudah itu sahaja.

Google sangat menitikberatkan tentang simplicity aplikasi ini. Aplikasi ini cuma menawarkan servis video chat yang smooth dan sangat mudah digunakan serta disediakan buat Android dan iOS. Nothing fancy.

Aplikasi ini sangat mudah digunakan serta sesuai buat semua lapisan umur. Saya yakin aplikasi ini bakal memudahkan ibu bapa di kampung untuk berhubung bersama anak cucu mereka dengan lebih mudah.

Setakat ini, Google Duo masih belum dilancarkan sepenuhnya. Anda perlu menunggu beberapa hari sahaja lagi sebelum Google Play Store dan iTunes sediakan untuk dimuat-turun.  Buat anda pengguna Android yang tidak sabar untuk mencuba aplikasi ini, anda boleh layari APKmirror untuk mendapatkan Google Duo versi awal. Selamat mencuba.


Edar Produk Di SJR, ‘Bantuan’ Pengasas Jenama Kecantikan Ini Dipersoal Netizen

Seperti yang ramai sedia maklum, Perintah Kawalan Pergerakan (PKP) sedang dilangsungkan di Malaysia sekaligus Sekatan Jalan Raya (SJR) turut diadakan dalam memantau pergerakan orang ramai.

Di sebalik tugas yang dijalankan frontliner, tular baru-baru ini di Twitter di mana seorang lelaki yang dikatakan seorang pengasas produk kecantikan turut bersama di SJR bersama anggota Polis Diraja Malaysia (PDRM) di SJR.

Mamat korea mana pulak duduk berdiri dkt SJR ni, siap bawak kotak dgn plastik lagi tu, nak bagi pamplet apa pulak tu dekat orang yang lalu dekat dgn SJR ni? Bertambah sesaklah nanti. Tapi nmpk macam bagi barang je! Siap dgn berjacket hitam, ramput karat sikit, tak panas ke wey? pic.twitter.com/Ul1B9vuSJW

— Isskandar Ariffin 🇲🇾🇲🇾🇲🇾 (@IsskndarAriffin) June 20, 2021

Menerusi video yang tular, lelaki berkenaan dilihat mengedar bungkusan produk ke mana para pemandu yang melalui SJR. Tindakan yang dilakukan sekaligus menimbulkan persoalan buat para netizen mengenai kebenaran yang diterima lelaki ini untuk mengedar produk sewaktu SJR. Berikut merupakan respon netizen mengenai tindakan yang dibuat pengasas produk kecantikan ini.

Macam mana lah polis boleh benarkan benda2 mcm ni dibuat dekat SJR. Aku tak faham lah. Kalau benda ni berlaku skrg lagi aku musykil, aku dlm sektor yg dibenarkan pun tak lepas2 mohon surat kebenaran. https://t.co/unykt7XOb0

@PDRMsia xmenganggu pihak polis menjalankan tugas ke? tanya je https://t.co/pvnLoddN2R

Wehh boleh ke org luar ikut operasi? Siap bagi bagi benda apa tah tu. cam pelik… hahahaha😂😂 https://t.co/FGOQSbfpXq

Kemas kini: Pengasas produk kencantikan ESW iaitu Iddin Syah nampaknya telah tampil dengan penjelasan beliau mengenai tindakan yang dibuat. Ketahui lebih lanjut mengenai penjelasan yang dibuat dengan klik di sini.

Sikap profesional polis trafik ini dipuji para netizen pada minggu lalu apabila berjaya mengelakkan provokasi daripada pemandu wanita di Sabah ini.

Cemerlang Elak Provokasi Pemandu Wanita Di Sabah, Sikap Profesional Polis Trafik Ini Dipuji Netizen

‘Instafamous’ Diburu Polis Gara-Gara Salah Guna Lampu Strob Untuk Elak Kesesakan Trafik

Wajah Misteri Abang Aziz ‘Jatuh Bot’ Akhirnya Didedahkan Sempena Persaraan


Straw Boleh Dimakan Sedang Diusahakan Oleh Pemuda Malaysia Ini Bersama Rakan-Rakannya

Sedap hirup air melalui straw. Lepas habis, terus ditinggal begitu sahaja atau dibuang ke dalam tong sampah. Agak-agak berapa banyak anda guna straw dalam masa sebulan? Cuba kira jap.

Banyakkan? Kalau makan pun kenyang. Sebut pasal makan, ada seorang pelajar peringkat Master di luar negara telah memenangi satu pertandingan bersama rakannya berkaitan straw yang boleh dimakan.

Wah! Hebatkan. Straw boleh dimakan. Sebelum ini ada juga orang lain cipta sudu garfu yang boleh dimakan. Tapi saya tak ingat pula apa namanya. Kalau tahu, tolong share di sini OK.

Berbalik kepada edible straw, satu kebanggaan apabila ia turut diusahakan oleh anak Malaysia kita. Ya, satu pencapaian yang mengharumkan nama negara.

Jadi, mari kita kenali jejaka ini yang belajar dengan biasiswa Kesatuan Eropah. Bab biasiswa pun dah menarik kan. Jom kita korek siapa dia.

Usually every year we will have outdoor photo session for eid fitr but this year because of baby #rayyanzayd having raya flu & fever, thus to Everly we go! #completefamily #eidfitri #eidmubarak #bluetheme #raya #putrajaya #malaysia #yobathome

A post shared by Syahir @ Yob (@yooobbb) on Jul 13, 2016 at 7:11am PDT

Ada ayah dan emak yang supportive dan cool. Kakak dan abang ipar yang sangat membantu. Adik perempuan yang selalu sedia menolong dan seorang anak buah yang sangat comel, ini kisah Yob.

Nama penuh Muhamad Syahir Suhaimi dari Kuala Lumpur. Umur, 27 tahun. Nama panggilan Yob sebab emak orang Perak. Pernah bersekolah di SMK Putrajaya 16(1) dan graduan Bachelor in Food Service Technology dari Management & Science University (MSU).

Fakta yang mungkin menarik, Yob pernah memenangi Gold Chancellor Award pada 7 Julai 2012 dimana ia dianugerahkan oleh Permaisuri Agong terdahulu Tuanku Hajah Haminah Hamidun ketika graduation ceremony di MSU.

Kemudian bekerja di Nestlé (Malaysia) sebagai ‘Quality Assurance Executive’ (QAE) sebelum berpindah ke bahagian pengeluaran sebagai ‘First Line Manager’.

Yob menganggap dirinya seorang pelajar yang average sahaja, tak ada orang pandang. Sehinggalah Yob masuk ke Kolej Matrikulasi Melaka, dia dikelilingi rakan-rakan yang baik dan suka membantu.

Disitulah Yob baru mula memerhati cara mereka belajar dan cuba serap teknik yang bagus, campur dengan gaya belajar sendiri. Akhirnya, keputusan semester 2 di matrikulasi ada peningkatan.

Keyakinan makin bertambah, dari situ mula full speed – sentiasa mencuba untuk buat yang terbaik sampai sekarang.

Save the best University for last. I would say that Lund is better in overall aspect in comparison to Paris and Dublin. Just my own preference, atleast for now. #blondeseverywhere #goodlookingpeople #organize #lund #skåne #sweden #student #fipdes #yobinlund

A post shared by Syahir @ Yob (@yooobbb) on Aug 23, 2016 at 3:32pm PDT

Setelah 3 tahun bekerja Yob terfikir untuk sambung belajar. Ada masa terluang, Yob guna carian Google, terjumpa satu program yang sangat cool, dikenali dengan nama Erasmus Mundus Master in Food Innovation & Product Design (FIPDes).

Program ini dibuka untuk 25 orang pelajar dari serata dunia setiap tahun (bagi Non-EU citizen). Program ini telah berjalan selama 5 tahun dan Yob merupakan orang Malaysia pertama terpilih untuk program FIPDes ini.

“Program ini memerlukan saya untuk merantau ke 3 negara dan belajar di 3 universiti. Semester pertama saya di AgroParisTech, France dan semester kedua di Dublin Institute of Technology, Ireland.

Untuk tahun kedua saya memilih majoring in Food Packaging & Logistics, oleh itu saya perlu ke Lund University, Sweden.

Program ini sangat bagus dan mencabar. Exposure yang sangat luas kepada food industry. Saya ingin rakyat Malaysia lain untuk apply ke program FIPDes ini.

Saya mempunyai rakan sekelas dengan 19 warganegara (nationalities) berbeza dan menjadikan saya lebih terdedah dengan budaya dan cara hidup orang lain,” kata Yob.

Menurut Yob, dia beruntung kerana bukan sahaja dapat masuk ke dalam program ini tetapi turut diberi juga biasiswa penuh Erasmus Mundus Scholarship dari European Union kerana hanya beberapa orang pelajar sahaja akan diberi biasiswa penuh.

The starting point for the edible straws! We gonna change the world! HA HA HA. #ediblestraw #yourfuture #loveenvironment #ecowarrior #lunduniversity #lund #sweden #yobinlund

A post shared by Syahir @ Yob (@yooobbb) on Dec 15, 2016 at 4:18am PST

Projek edible straws ini lahir ketika Yob di Lund University pada tahun kedua FIPDes, majoring in Food Packaging & Logistics.

Untuk Senior Project, Yob dan rakan-rakan diminta untuk close any gap in food packaging menggunakan Design Thinking Process. Ketika itu Yob satu kumpulan dengan Divya Mohan dari India dan Brendan Crosse dari Ireland.

“Menggunakan nama kumpulan “The Edibles” kami lahir dengan edible straws idea. Edible straw idea ini tidak terhenti di sini kerana kami melihat banyak positive feedback yang diberikan ketika selesai senior project tersebut,” terang Yob.

I went to Ingvar Kamprad Designcentrum to meet my supervisor and was surprised by this. Yes, that's us, on the wall. Hahahaha 🤣🙃🤣🙃 #ikdc #lunduniversity #fipdes #theedibles #ediblestraws #designthinking #dragons #competition #climatekic #winner #lund #sweden #yobinlund

A post shared by Syahir @ Yob (@yooobbb) on Apr 19, 2017 at 4:02am PDT

Pertandingan Dragons at the University 2017 bukanlah yang pertama disertai oleh kumpulan Yob. Namun begitu, mereka begitu teruja dengan pertandingan ini kerana mendapat pengalaman dan pendedahan yang bagus.

Dalam pertandingan ini pelabur akan berpeluang mengkritik idea peserta secara terbuka seperti sebuah rancangan TV bertajuk Dragons Den.

“Ini adalah sangat bagus untuk menyedarkan kami tentang kelemahan dan kelebihan kami. Satu-satunya projek yang dianggotai oleh peserta dari bukan business/entrepreneur background (kami consider diri kami dari science background) dan bukan mat salleh.”

Menang itu bonus kerana pada permulaannya mereka tidak mengharap untuk menang tetapi berhasrart untuk memberikan pitch yang terbaik dan dapat menyedarkan orang ramai tentang ancaman yang dibawa oleh plastic straw.

“Kami menerima 2 anugerah utama iaitu Overall Winner (dinilai oleh juri/investor) dan juga Audience Choice Award (diundi oleh audience).”

Sudah dicatatkan sebagai rezeki buat The Edibles, idea bisnes mereka diterima oleh semua orang termasuk penonton dan pelabur (juri).

Done pitching! And now time to work with 5000€ that @climatekicnordic invested on us! "Eat your straw" is on its way people! #foodhero #climate #environment #sustainable #edibles #yobincopen #yobworks #divworks #brendanwithsheep #copenhagen #denmark

A post shared by Syahir @ Yob (@yooobbb) on Jan 26, 2017 at 4:41am PST

Ini jawapan Yob apabila ditanya bagaimana projek Edible Straw ini bermula. Ia menarik kerana wujud kesedaran untuk menyelesaikan masalah pencemaran sedunia:

Kami inspired dari satu gambar tentang pantai yang tercemar di Rio De Janeiro sebelum sukan Olimpik 2016 bermula. Kami terkejut untuk mengetahui yang straw adalah 7th biggest pollutant in the ocean.

Nampak kecil, tapi memberi impak yang besar. Dengan saiz yang kecil, ia sukar di kitar semula dan straw bukan sahaja mencemarkan alam tetapi juga menyebabkan kehidupan marin terancam.

Mengetahui yang 500 juta straw digunakan di Amerika sahaja setiap hari sangat mengejutkan kami. Bayangkan apa yang berlaku di seluruh dunia? Kami perlu membuat sesuatu untuk mengatasi masalah ini.

Walaupun ade beberapa kempen tentang jangan menggunakan straw berlangsung, namun tidak berjaya kerana dari kajian yang kami jalankan, majoriti orang ramai masih mahu menggunakan straw untuk keselesaan mereka (convenience).

Straw yang akan kami hasilkan adalah zero-waste dan bukan seperti cookie straw yang akan lembut di dalam air selepas direndam selama 10 minit, tetapi edible straw yang akan ada sama “usability” and “functionality” seperti plastic straw.

Kami juga ada perancangan untuk fortified edible straw ini dengan perasa yang berbeza ataupun dengan nutrient bergantung pada kawasan. (contoh: Sweden perlu lebih Vitamin D kerana kurang cahaya matahari)

I believe only less than 1% of my #instagram followers will understand this and about 3% of my #facebook friends might get something out of it. Me, I only know that och = and. Hehehe. Thank you #lunduniversity for the write-up 😆😃😄 #Swedish #svenska #languagelearning #lunduniversitet #website #theedibles #ediblestraws #climatekic #dragons #winner #lund #sweden #yobinlund

A post shared by Syahir @ Yob (@yooobbb) on Apr 19, 2017 at 10:33pm PDT

Ini pula perancangan seterusnya selepas memenangi pertandingan. Ia satu langkah yang besar dan bakal mengubah landskap dunia:

Seperti yang diberitahu, Dragons at the University 2017 bukanlah competition pertama yang kami sertai. Terdahulu kami telah diberikan tajaan (investment) sebanyak Euro 5000 dari Climate-KIC untuk membangunkan prototaip dan bisnes kami.

Kami masih lagi di dalam proses percubaan untuk menghasilkan edible straws ini. Setakat ini, apa yang boleh di kongsikan adalah, kami cuba mengunakan extrusion process of corn starch untuk menghasilkan straw yang boleh dimakan.

Yang lain rahsia. Tunggu kemunculannya nanti!

Dalam masa yang sama, kami juga sedang approach potential customer yang berminat dengan idea kami. Buat masa sekarang kami fokus kepada self-owned restaurant.

Perlahan-lahan, kami juga mahu menembusi fast food chain kerana ia sangat banyak menggunakan straw. Matlamat kami adalah untuk menggantikan semua straw plastik kepada edible straw di muka bumi ini.

Dalam bulan Mei depan, kami akan kemukakan idea kami di Packbridge Research Forum di Sweden dan Though For Food Summit di Amsterdam.

Tomorrow will be a new journey. Follow my insta stories @yooobbb for the update! #throwbackpic #newcaption #glasgow #uk #yobtolund #byebye

A post shared by Syahir @ Yob (@yooobbb) on Aug 14, 2016 at 8:54pm PDT

Yob menyatakan setiap orang patut yakin dengan diri sendiri, bersikap terbuka kepada kritikan dan pendapat orang lain. Baginya, mendengar pendapat tak semestinya perlu ikut semua pendapat yang diberi, tetapi tidak rugi untuk mendengar.

“Faham tentang diri anda sendiri, kelemahan dan kelebihan anda. Sentiasa perluaskan kelebihan dan perbaiki kelemahan.”

Yob turut berkongsi pautan yang mungkin boleh membantu pembaca Vocket yang berminat:

2. Climate KIC: Climate-KIC dan The Edibles Straws The Next Food Hero

“Saya dari dulu ada personal mission untuk beri inspirasi dekat others especially young generation yang biasa-biasa (atau kurang menyerlah, term cikgu-cikgu suka pakai) dekat sekolah dan kurang yakin dengan diri sendiri.

Saya sendiri dapat 5C sahaja untuk Fizik masa SPM. Tapi saya bertuah sebab parents saya tak kisah saya nak buat apa yang saya suka. Tahun 2017, saya tengok masih ada parents yang mahu anak mereka mati-mati jadi doktor, lawyer, dan lain-lain. Itu perlu ditukar.”

Kami di Vocket mendoakan Syahir dan ahli kumpulan The Edibles berjaya merealisasikan edible straw ini secara komersil agar masalah pencemaran melibatkan straw plastik dapat dikurangkan. Terima kasih Syahir kerana sudi ditemubual oleh kami.


Edisi Khas Mini Countryman Park Lane Hanya 88 Unit Di Malaysia

Mini Malaysia memperkenalkan Mini Countryman edisi khas ini yang dikenali sebagai Mini Countryman Park Lane. Park Lane adalah nama ‘showroom’ kereta terkemuka untuk jenama Mini Cooper di Britain. Ini bukanlah edisi Park Lane yang pertama. Edisi khas Park Lane pernah keluar beberapa kali sebelum ini dan edisi Park Lane kali ini membuat ‘comeback’ dengan model Countryman.

Versi Countryman ini mudah dikenal pasti berbanding model Countryman yang lain kerana ianya didatangkan dengan ‘bodykit’ Mini All4 dengan kemasan warna Earl Grey. Bumbung dan cermin tepi kereta ini disalut dengan warna khas, Oak Red. Warna ini juga terdapat di bahagian ‘hood’ kereta, bonet dan sisi tepi kereta yang menambahkan lagi ‘feel’ garang kereta ini.

Kekuatan kereta ini ditambah lagi dengan enjin 1.6 liter empat silinder Mini TwinPower turbo yang boleh menghasilkan 190hp. Kereta ini boleh memecut dari 0 ke 100km/h dalam masa 7.8 saat dan mempunyai ‘top speed’ 212km/h. Mini juga berkata kereta ini menggunakan minyak 7.5 liter untuk setiap 100km.

Hanya 88 unit kereta edisi khas Countryman Park Lane ini terdapat di Malaysia dan harga pasaran untuk kereta ini adalah RM253,888.00 di atas jalan tanpa insuran. Adakah sengaja Mini membawa masuk 88 unit kereta ini di Malaysia? Bagi kaum Cina, nombor 8 adalah nombor yang membawa ‘ong’ untuk mereka. Mungkin ini strategi pemasaran Mini sempena Tahun Baru Cina? Apa pun, jom layan gambar kereta ini secara lebih dekat.


Edward Snowden Cipta Kerangka Untuk Halang iPhone Anda Dari Digodam

Jika anda tak kenal siapa Edward Snowden ini, Snowden adalah bekas pekerja Central Intelligence Agency (CIA) yang mendedahkan kepada umum beberapa rahsia penting kerajaan Amerika Syarikat terutamanya dari National Security Agency (NSA).

Dengan pengalaman bekerja untuk CIA sebelum ini, beliau kini sedang dalam usaha mencipta sebuah kerangka iPhone untuk menangkis cubaan kerajaan atau sebarang agensi luar daripada menggodam atau spy iPhone anda. Beliau bekerjasama dengan rakan hackers beliau, Andrew ‘Bunnie’ Huang untuk ciptaan kerangka iPhone ini.

Kerangka ini berfungsi setelah ianya disambung pada telefon anda dan akan mengeluarkan amaran jika telefon itu membuat sebarang contact secara sulit. Mereka namakan kerangka itu sebagai ‘introspection engine‘ yang mengandungi komputer yang mengakses kad SIM dan komponen telefon anda.

Kerangka ini mempunyai komputer dan paparannya yang tersendiri. Ia akan memaparkan sistem telefon anda (GPS,Bluetooth,WiFi,Servis selular anda) dan jika kerangka ini mengesan sebarang aktiviti yang meragukan, penggera akan berbunyi.

Snowden dan Huang membuat pembentangan idea mereka ini MIT Media Lab dan Snowden cuma hadir dalam bentuk video conference ketika pembentangan. Beliau yang kini tinggal di Russia mendapat suaka politik di sana kerana jika beliau kembali ke US untuk membuat pembentangan di MIT, semestinya beliau akan ditangkap.  Genius.

Buat masa ini, introspection engine hanyalah sebuah konsep dan tiada prototype hadir ketika ini. Kerangka ini mungkin bukan untuk semua, tetapi teknologi ini pastinya ditunggu-tunggu individu penting di serata dunia.


EFKON Asia Dakwa Sistem SmartTAG Lebih Bagus, 10,000 Kali Lebih Pantas Berbanding RFID

Pengumuman kaedah pembayaran tol yang digunakan ramai iaitu kad Touch ‘n Go dan SmartTAG akan dihentikan secara berperingkat dalam memberi peluang untuk lebih banyak lorong RFID disediakan di lebuh raya.

Ternyata pengumuman tersebut telah mendapat pelbagai reaksi daripada orang ramai, ada yang menyokong keputusan terbabit. Namun, lebih banyak yang menolak kerana sistem RFID didakwa ‘lebih rumit’ berbanding penggunaan kad Touch ‘n Go dan SmartTAG.

Memetik laporan Berita Harian, baru-baru ini penyedia teknologi Austria bagi sistem kutipan tol Infra-Merah (IR) di lebuh raya di negara ini, EFKON Asia Sdn Bhd (EFKON Asia) menjelaskan bahawa sistem SmartTAG diyakini mampu mempercepatkan pelaksanaan ‘lebuh raya bebas kesesakan’ berbanding sistem pembayaran menggunakan teknologi RFID.

Pengarah EFKON Asia, Helmuth Blasch berkata,  pihak berkuasa dan syarikat konsesi lebuh raya harus melihat kepada keperluan menambah dan bukannya mengurangkan lorong SmartTAG jika objektifnya adalah untuk mengurangkan kesesakan di plaza tol.

Hal ini kerana sistem yang diguna pakai sehingga hari ini terbukti berkesan dengan mempunyai lima juta pengguna dan jumlahnya semakin bertambah. Sekaligus ia dapat membantu mempercepatkan pelaksanaan sistem aliran bebas trafik berbilang lorong dan mengurangkan kesesakan di plaza tol.

“Usaha menaik taraf berterusan meningkatkan kebolehpercayaan sistem dan pengalaman pengguna dengan ketara berbanding sistem pembayaran RFID yang masih baru.

“Malah ia juga ideal dan lebih maju bagi mencapai objektif lebuh raya bebas kesesakan yang digariskan dalam Pelan Tindakan Sistem Pengangkutan Pintar (ITS),” terang beliau dalam satu kenyataan baru-baru ini.

Tambah beliau lagi, dianggarkan 75% daripada 270,000 kereta penumpang dan kenderaan komersial baharu yang didaftarkan di Semenanjung Malaysia sehingga September tahun ini, dilengkapi pembaca tol terbina dalaman atau peranti mudah alih yang serasi dengan SmartTAG.

“Ia petunjuk jelas sistem IR sudah membuktikan nilainya sebagai sistem kutipan tol tanpa tunai yang cekap, mudah dan kos efektif.

“Di Jerman, Sistem Tol Trak Seluruh Negara yang dipasang di semua lebuhraya dalam konfigurasi Aliran Bebas Pelbagai Lorong (MLFF) terbukti sangat berkesan bagi memenuhi keperluan lebih dua juta trak yang bergerak sehingga 100km/j.

“Teknologi IR yang digunakan pada negara Jerman itu sama seperti yang sedang digunakan di Malaysia ketika ini,” jelas beliau.

Unit SmartTAG yang diperkenalkan oleh EFKON Asia bersesuaian dan mematuhi piawaian  DSRC (Dedicated Short-Range Communication) dan diperakui ECE R10. SmartTAG tersebut beroperasi dalam gelombang 400THz dan dapat memindahkan data 10,000 kali lebih pantas berbanding RFID.

Helmuth Blasch turut mendedahkan bahawa pada suku pertama 2022 nanti, EFKON Asia akan bergerak ke arah pendigitalan dengan membenarkan sambungan Bluetooth antara peranti dan telefon pintar dan sistem media kereta. Pada masa yang sama, sambungan ke e-wallet untuk tambah nilai dengan mudah turut akan dilaksanakan juga.

EFKON Asia telah bekerjasama rapat dengan pengeluar tempatan peranti serasi SmartTAG untuk terus memperkenalkan peningkatan dan menambah baik pengalaman para pengguna.

“Bagi syarikat konsesi lebuh raya, kami kini menawarkan antena sisi lorong baharu pada kos subsidi untuk menaik taraf prestasi lorong SmartTAG bagi memastikan aliran trafik yang lebih lancar,” kata Helmuth Blasch.

*Ikuti perkembangan dan isu semasa automotif dari dalam dan luar negara melalui laman Facebook terbaharu kami, Vocket Car Club.

Pada pertengahan Disember baru-baru ini, mengumumkan penutupan lorong Touch ‘n Go dan SmartTAG secara berperingkat. Baca lebih lanjut melalui pautan di bawah.

Plaza Tol Akan Hentikan Penggunaan Kad Touch ’n Go Dan SmartTAG Secara Berperingkat

Tol RFID Dilengkapi Kamera Pengecaman Nombor Plat Dan Sistem ‘AI’ Mula Beroperasi

Green Packet Bakal Uji Konsep Sistem Tol Tanpa Palang Pertama Di Malaysia Awal 2022


‘Egg Boy’ Sumbang RM293,685 Kepada Keluarga Mangsa Tragedi Tembakan Di Christchurch

Will Connolly atau ‘Egg Boy’ mula dikenali ramai selepas tindakan berani dirinya memecahkan telur mentah ke atas kepala senator Fraser Anning. Kejadian yang berlaku ketika Anning menyalahkan mangsa tragedi tembakan di masjid telah menyebabkan Anning melakukan kekasaran terhadap ‘Egg Boy’ dan mengambil tindakan undang-undang terhadap Will.

Berikutan perkara itu,orang ramai mengambil inisiatif untuk mengumpulkan dana bayaran peguam bagi pihak ‘Egg Boy’. Namun tidak lama kemudian Will Connolly menghubungi pihak yang bertanggungjawab untuk mengumpulkan dana tersebut dan memberitahu keputusannya untuk menyumbangkan sebagaian daripada dana tersebut kepada keluarga mangsa.

Will Connolly, better known as 'Egg Boy', has donated $100,000 to help Christchurch mosque attack survivors.

'I decided to donate all monies to help provide some relief to the victims of the massacre… it wasn’t mine to keep,' he said.

On ya Will. ❤🥚 https://t.co/Z4bXtMe7F1 pic.twitter.com/2ftu4cnxbq

Australia's Will "Egg Boy" Connolly, who gained international attention for egging politician Fraser Anning, announced he has donated nearly $100K to the Christchurch Foundation and Victim Support. https://t.co/KTc16CcA4v

— Twitter Moments (@TwitterMoments) May 28, 2019

Finally!!! After a huge amount of red tape,$99,922.36 has today been transferred to the Christchurch Foundation and Victims Support. For those of you who don’t know, there were 2 Go Fund Me pages set up to help cover the cost of my legal fees and to ‘buy more eggs’. Gratefully, Gordon Legal acted probono for me so I don’t have any legal fees. I decided to donate all monies to help provide some relief to the victims of the massacre… it wasn’t mine to keep. I want to thank Corey and @sajjad12345 who set up the funds and every single person who donated to the money and made this possible. To the victims of the Tragedy, I whole heartedly hope that this can bring some relief to you. Keep spreading the love. ❤🙌🏻

A post shared by  Will Connolly (@willconnolly__) on May 28, 2019 at 1:19am PDT

“Saya telah membuat keputusan untuk mendermakan semua wang derma ini kepada mangsa tembakan tempoh hari. Ianya bukan milik saya untuk disimpan. Semoga sumbangan ini dapat meringankan beban kepada anda,” tulis Will di laman Instagram beliau.

Kini setelah mendapat pengesahan mengenai status tindakan undang-undang terhadap dirinya bahawa semua tuduhan telah dilucutkan, Will membuat keputusan untuk mendermakan keseluruhan jumlah dana terkumpul kepada keluarga mangsa untuk meringankan beban mereka.


eGG Network Lancarkan Program E-Sukan Di Universiti Tempatan

eGG Network yang merupakan badan penyiaraan yang mengfokuskan e-sukan semalam umumkan melancarkan Alliance of Campus Esports (ACE). Ini merupakan program untuk menbangunkan pelajar sebagai pemain e-sukan terkenal di kalangan universiti tempatan.

Program ini mendapat telah sokongan dari Kementerian Belia Dan Sukan Malaysiauntuk membantu pelajar di universiti di Malaysia untuk menjadi atlet profesional. Mereka juga turut menberikan bengkel dan mengadakan pertandingan kalangan pelajar mahasiswa sebagai aktiviti di kampus.

Universiti Management & Science University (MSU) merupakan universiti tempatan pertama yang menganjurkan pertandingan ini dan ia berlangsung di kampus Shah Alam pada 23 dan 24 Oktober ini. Kepada mana-mana yang juarai petandingan kejuaraan ACE akan layak memasuki pemilihan skuad kebangsaan.


‘Eggsy’ Sahkan Beliau Tidak Akan Terlibat Dalam Kingsman 3

Taron Egerton merupakan pelakon utama untuk siri Kingsman. Namun, untuk filem ketiga ini, Egerton berkata beliau tidak akan terlibat langsung dalalm proses penggambaran.

Ketika sesi temubual bersama Yahoo! Movies UK untuk mempromosikan filem terbaru lakonan beliau Robin Hood, ketika ditanya tentang Kingsman, beliau mengesahkan Eggsy tidak akan terlibat dan memainkan peranan dalam terbaru itu nanti.

“Mungkin saya sudah boleh mendedahkan bahawa saya tidak akan berada dalam filem Kingsman yang terbaru. Tetapi ini tidak bermakna saya terus meninggalkan siri Kingsman ini,” kata beliau. Egerton turut menambah beliau akan kembali sebagai Eggsy sekali lagi cuma untuk filem ketiga ini, ianya akan berlegar dalam cerita yang baharu tetapi masih dalam universe Kingsman.

Bagaimanapun, beliau berkata Matthew Vaughn akan terus berada dalam filem ketiga dan prospek untuk filem ketiga adalah sangat menarik. Siri ketiga Kingsman akan membawa penonton ke zaman Perang Dunia Pertama dan menjelaskan bagaimana rangkaian Kingsman ditubuhkan.

Dikhabarkan Brad Pitt dilamar untuk berlakon dalam Kingsman 3 tetapi masih belum ada kata putus daripada pihak produksi. Ianya satu berita sedih buat peminat setia Kingsman tetapi mungkin Egerton sendiri akan membuat penampilan khas untuk Kingsman 3 ini.

Tetapi jika anda merindui lakonan Taron Egerton, jangan lupa untuk tonton filem Robin Hood dan juga filem biopik Elton John yang dilakonkan oleh Taron Egerton ‘Rocketman’ tahun hadapan.

Wrapped. One of the greatest joys of my life so far. #Rocketman

A post shared by  Taron Egerton (@taron.egerton) on Oct 31, 2018 at 2:40am PDT


Ego Lelaki Ini Hilang Dek Bisnes Gagal Teruk

Saya diperkenalkan kepada lelaki ini oleh rakan kongsi ebook saya kira-kira setahun yang lalu. Sejak itu saya selalu mengikuti status-status dia di media sosial dan pernah bekerjasama dengannya untuk pembangunan konten syarikatnya.

Sepanjang tempoh itu, saya nampak kesungguhan dan keseriusan dia dan isterinya dalam membangunkan bisnes mereka. Walaupun sibuk, dia turun padang berkongsi ilmu dengan agen-agennya di Slack dan Whatsapp.

Dalam soal pembayaran pula, dia tidak akan melambat-lambatkan apa yang telah dijanjikan. Secara tidak langsung, sikap itu turut menjaga perhubungan yang telah dibina dan meningkatkan kepercayaan terhadapnya.

Pada 9 Mei lalu, kisahnya membantu 1,000 orang usahawan yang kebanyakannya terdiri dari suri rumah telah dipaparkan di Sinar Harian. Saya membacanya dengan penuh minat dan merancang untuk menemubual siapa dia sebelum menjawat jawatan Pengarah di TRS Training & Consultancy Sdn Bhd.

Nama lelaki ini ialah Mohd Suhaimi Umar. Dia menggunakan nama yang sama di Facebook sebagai pengenalan diri di alam maya ini. Dia merupakan anak kampung berasal dari Terengganu yang tidak mempunyai darah bisnes.

Ayahnya merupakan seorang buruh di majlis perbandaran. Manakala ibunya pula seorang suri rumah sepenuh masa. Sebagai seorang anak yang bertanggungjawab, dia menjadi harapan keluarga untuk menaiktaraf kehidupan mereka.

Selepas tamat pengajian sarjana di UKM, Suhaimi ditawarkan jawatan sebagai Pegawai Teknologi Maklumat di UKM pada tahun 2006. Itulah permulaan kehidupannya mencari pendapatan dengan pergi kerja waktu pagi dan pulang apabila tiba waktu petang.

Dua tahun selepas menjalani kehidupan sebegitu, Suhaimi mula mencuba nasib berbisnes dengan harapan dapat wang tambahan untuk dibuat belanja keluarga.

Pada 2008 Suhaimi mula mencari pendapatan sampingan dengann berniaga di atas talian. Menurutnya dia tidak boleh nak mengharapkan makan gaji sahaja waktu itu memandangkan kos hidup makin meningkat naik. Malah, dia turut ada hutang kad kredit, kereta dan rumah.

Saya mulakan langkah awal dengan berniaga di ebay.com. Saya order barang dari China dan terus hantar ke US, UK dan Australia.

Tanpa ilmu dan pengalaman berbisnes, Suhaimi memberanikan diri memesan pelbagai produk dari China sebagai barang dagangan yang dia akan jual di platform Ebay. Apabila mendapat pesanan, dia terus hantar kepada pelanggannya yang berada di serata dunia. Antaranya di Amerika Syarikat, United Kingdom dan Australia.

Hampir 3 tahun berniaga di Ebay, lagi sekali Suhaimi memberanikan diri membuat satu keputusan yang sukar bagi seorang makan gaji. Dia memutuskan untuk meletakkan jawatan di UKM agar dapat fokus kepada perniagaannya itu.

Waktu itu dia baru setahun mendirikan rumah tangga dengan Noraishah. Pada tahun berikutnya, Suhaimi membuka sebuah pusat operasi di Bangi dan dalam masa yang sama turut membuka sebuah kedai telefon di kawasan berdekatan UKM.

Semua kelihatan indah seperti yang dirancangkan sehinggalah tiba tahun 2012 di mana perniagaannya mula mengalamai masalah.

Pada akhir 2012, perniagaan internet saya mengalami masalah. Saya terpaksa menutup semua operasi di Bangi.

Suhaimi tidak mahu menghuraikan lebih lanjut akan masalah yang dihadapi sehingga bisnesnya di Bangi lingkup pada akhir 2012. Dengan kudrat dan wang yang masih bersisa, Suhaimi cuba bangkit dengan berniaga di Facebook dari rumah tapi hasilnya mengecewakan.

Duit simpanan semakin susut, Suhaimi terdesak. Dia betul-betul jatuh terduduk apabila ditimpa nasib malang itu. Habis duit simpanan haji ibubapanya dipinjam untuk berniaga dan sara hidup.

Apa yang diusahakan tetap gagal sehingga bil air, elektrik dan sewa rumah tidak dapat Suhaimi lunaskan. Keadaan ini bukan sebulan dua tapi ia berlangsung sehingga bertahun.

Pada April 2014, akaun bank Suhaimi dibekukan, kereta ditarik semula, dan mereka suami isteri menerima surat hadir ke mahkamah kerana tidak mampu membayar hutang.

Saya mengambil keputusan menghantar isteri dan anak-anak pulang ke kampung buat sementara. Berat sebenarnya untuk buat keputusan ini. Yalah sejak beberapa tahun, kami hanya 24 jam bekerja bersama anak siang dan malam, tetiba perlu berpisah.

Dirasakan gelap dunia seketika, ego Suhaimi sebagai seorang lelaki, anak, suami dan ayah turut hilang. Setiap masa dia hanya ditemani air mata terutama apabila mengenangkan dirinya sebagai seorang ayah yang gagal. Seorang ayah yang tidak mampu membahagiakan isteri dan anak-anak, walaupun pada suatu ketika dia ada segalanya.

Dalam tangisan dan runtuhnya sebuah ego, Suhaimi tekad untuk keluar daripada kemelut ini dengan melakukan pelbagai kerja. Hasil bertungkus lumus itu, Suhaimi berjaya mengumpul RM1,000.

Dengan hanya bermodalkan RM1000, Suhaimi memulakan bisnes produk kecantikan sebagai agen dropship pada Ogos 2014. Dia bersyukur cubaan berbisnes kali ini mula menampakkan hasil.

Hari demi hari jualan Suhaimi meningkat. Selepas setahun lebih berbisnes, jualan Suhaimi berjaya mencecah RM1.081 juta di bawah syarikat miliknya TRS Marketing Sdn Bhd.

Pencapaian yang memberangsangkan itu telah mendorong Suhaimi menubuhkan beberapa anak syarikat di bawah TRS Group yang melibatkan latihan dan konsultansi, internet dan pemasaran.

Segala ilmu rundingan dan latihan itu bukan dipelajari daripada kursus atau orang tertentu, Suhaimi memperolehinya melalui pengalaman getir sebelum ini.

Dia tidak terus menjaja perkhidmatan rundingnya. Dia mahu membuktikan terlebih dahulu bahawa dia seorang yang berjaya. Maka, dia menjadikan isterinya sebagai bahan kajian.

Tindakan Suhaimi itu telah membuatkan isterinya, seorang suri rumah sepenuh masa, menjadi seorang usahawan internet sehingga isterinya mempunyai kakitangan sendiri di rumah.

Kemudian Suhaimi menduplikasi kaedah transformasi itu dalam bentuk latihan dan konsultansi bagi membimbing lebih 1,000 usahawan untuk mengenali teknik pemasaran dan pengiklanan online.

Secara tidak langsung, Suhaimi telah membantu para suri rumah menjana pendapatan sampingan. Ada juga di antara mereka telah berjaya memulakan bisnes dengan mencipta produk baru di bawah jenama sendiri.

Suhaimi tidak kedekut untuk berkongsi amalan yang dilakukannya olehnya saat dia bangkit semula. Dia namakannya 4T.

Kami kembali pada yang Maha Esa. Mungkin sebelum ini kami lalai dan lupa tanggungjawab kami sebagai hamba Tuhan. Yang paling ketara, kami pulang ke kampung mohon dimaafkan segala dosa dengan ibubapa kami. Mohon mereka merestui segala usaha kami selepas ini.

Kami keluar daripada perkara-perkara negatif yang akan melemahkan semangat kami. Kami tinggalkan kumpulan-kumpulan yang tidak memberikan kami manfaat.

Kami mencari beberapa ikon untuk dijadikan contoh. Kami buat apa yang mereka buat. Ada yang kami berjumpa secara bersemuka dan ada yang kami follow rapat-rapat.

Kami bangkit dan kami tabur juga khidmat pada insan lain yang juga ingin sama-sama berjaya. Antara yang kami lakukan adalah mengadakan siri bengkel #demiSekepingRoti secara percuma. Ia dianjurkan secara berkala setiap bulan di pejabat TRS Training.


‘Ejaan Sahaja Berbeza’- Nama Perniagaan Sharifah Rose Didakwa Ciplak Jenama Tempatan?

Sharifah Rose, nama pelakon yang meningkat naik dalam industri hiburan tempatan dan bakal melancarkan perniagaan baharunya iaitu Sekuntum. Akan tetapi, muncul dakwaan tidak enak sehingga namanya trending di Twitter.

Menerusi perkongsian seorang pengguna Twitter @ladsheer yang merupakan usahawan dan pemilik jenama tempatan Sekuntom telah mendakwa nama dan konsepnya hampir sama dengan jenama baru yang bakal dikeluarkan oleh Sharifah Rose.

Selamba artis keluarkan 1) brand nama sama ejaan je lain2) business nature sama3) signature bunga 3 kelopak sama4) design font logo huruf kecil sama

Bila nama brand hampir sama, customer pun konfius. Akhirnya picisan ni tertindas, nak dapat follower 10K pun makan tahun. pic.twitter.com/gV6SmPs2mr

A post shared by Sharifah Rose Sabrina (@sharifahrose_)

Menerusi perkongsiannya itu, beliau turut meluahkan kekecewaan kerana bukan mudah untuk dapatkan pelanggan seperti saat ini tiba-tiba ada ‘menciplak’ konsep perniagaan begitu sahaja.

Menurut usahawan tersebut, nama yang digunakan oleh jenama Sharifah Rose adalah Sekuntum manakala nama jenamanya Sekuntom, perbezaannya dapat dilihat pada ejaan.

Malah, logo mereka pun dilihat seakan-akan sama apabila menggunakan tiga kelopak bunga. Perkongsian tersebut telah mendapat perhatian orang ramai dan rata-rata netizen telah mengecam tindakan Sharifah Rose.

macam tu je small business ditindas. cancel cancel nanti support jugak business copycat gini 👎🏻👎🏻👎🏻👎🏻 https://t.co/SsxN4KHbTV

Harap lebih ramai peniaga/designer untuk ambil tahu macam mana lindungi Intellectual Property. berbaloi dengan harga pun untuk dapatkan hak perlindungan atas karya masing2. Kalau tahu silakan walk in ke MyIPO. Jika tak, silakan approach any IP Firm. https://t.co/93FqztywqN

— 🇲🇾🏴 TheSaintDemon (@TheSaintDemon) February 18, 2022

They can't be bothered to use any brain cells now ? Surely looking for a unique name/logo is not the most challenging part of any business ? https://t.co/vCx7yhF66c

Peep the badly edited grainy stock photos bye it’s giving 2013 tumblr aesthetics https://t.co/i1k7BVS9PG pic.twitter.com/UalccW7CgS

— daddy issues milkshake 🏳🌈 (@adumb_rose) February 18, 2022

Hi. I dah contact macamilk and let them know of how you’re being plagiarized as well. You may want to work with them on the legal part. pic.twitter.com/dzcfv4ML0a

Dapat dilihat perkongsian Sharifah Rose di Instagram dibanjiri komen netizen dan rata-rata netizen mempersoalkan tindakannya. Malah, para netizen mahukan penjelasan berhubung isu ini dan netizen turut menasihati peniaga kecil untuk lindungi karya dengan patternkan ia.

Isu seperti ini seringkali terjadi, kami kongsikan beberapa artikel berkaitan ciplak idea usahawan kecil pada pautan di bawah.

Dakwa Konsep Tudung Diciplak Jenama Terkenal, Netizen Simpati Lihat Pemuda Ini Menangis

Kecewa Dan Sedih, Naili Exclusive Dakwa Jenama Sabella Ciplak Karyanya?

dUCk Scarves Kantoi Tiru Idea Jenama ‘Indie’ Tempatan?


Cegah Ibu Tikam Anak, Ini 3 Peringkat Meroyan Yang Suami Patut Tahu

Kenapa ada ibu sanggup tikam anak sendiri? Hari ini mood saya agak suram. Mana tak suram apabila terbaca berita tergempar yang mana seorang ibu sanggup tikam anak sendiri bertubi-tubi sebanyak 20 tikaman! Dan salah satu tikaman tu menyebabkan usus anaknya terburai keluar!

Saya sedih tapi saya tak pelik. Dalam dunia perubatan benda ini sebenarnya memang wujud. Penyakit ni dinamakan Pospartum Psychosis. Orang Melayu kita biasa panggil Meroyan. Dalam dunia perubatan ada 3 peringkat penyakit yang kita biasa sebut Meroyan ini.

Baby blues ini kiranya level meroyan paling rendah. Biasanya berlaku dua tiga hari selepas bersalin dan boleh berlanjutan sampai dua minggu lamanya.

Benda ini agak biasa untuk ibu yang baru beranak pertama kali. Yalah, malam yang dulunya sunyi sekarang dihiasi tangisan bayi kecil yang nyaring dan kuat tu sampai ke pagi.

Dengan jadual waktu tidur si ibu yang entah ke mana dan ditambah lagi dengan suami yang tak reti nak membantu memanglah si ibu jadi mudah stress. Suami yang nampak tahi hijau baby pun dah muntah hijau memang membuat si ibu bertambah stress.

Tanda-tanda si ibu dah kena baby blues ini ialah:
i. mood swing
ii. mudah cemas
iii. selalu menangis
iv. kurang selera makan
v. susah tidur

Ini level Meroyan yang pertengahan. Penyakit ini macam Baby Blues juga tapi simptomnya lebih teruk dan lebih lama. Biasanya boleh sampai 6 bulan lepas bersalin. Ibu yang kena Pospartum Depression ini biasanya nak jaga baby dia sendiri pun dah tak berapa nak mampu.

Antara tanda-tanda dah kena penyakit ini ialah:
i. mood swing yang teruk
ii. menangis yang melampau lampau
iii. susah nak bonding dengan baby. Kadang ada rasa benci pada baby sendiri.
iv. rasa tak ada tenaga dan tak boleh tidur
v. rasa nak hempas baby ataupun cederakan baby
vi. rasa diri tak berguna

Ini level Meroyan yang paling dahsyat. Biasanya yang kena penyakit ini akan berhalusinasi. Kalau si isteri yang dalam pantang dah mula merepek cakap yang bukan-bukan atau dia cakap nampak benda yang bukan-bukan, sila berhati-hati.

Macam kes Pretty yang sanggup bunuh anaknya sendiri. Apabila disoal siasat dia boleh pula cakap dia cuma bunuh perompak sahaja. Memang ibu yang kena Pospartum Psychosis ini tak boleh jaga anak sendiri sebab masa itu fikiran dia dah tak rasional dah.

Sebab itu suami yang ada isteri baru lepas bersalin sila jaga fizikal dan mental isteri baik-baik. Jangan bagi isteri stress walaupun sedikit.

Jangan bagi isteri fikir kain di jemuran dah angkat ke belum. Jangan bagi isteri fikir pinggan di dapur dah cuci ke belum. Biarlah isteri kita cuma fokus pada baby yang baru lahir saja. Biarlah dia menyusu dengan penuh tenang dan tenteram.

Isteri kita baru sahaja mengalami kesakitan fizikal yang sangat dasyat semasa melahirkan zuriat kita, janganlah kita tambah kesakitan pada jiwanya pula ya. Lebih-lebih lagi dalam tempoh berpantang.

P/S: Saya Taufiq Razif bukan doktor sakit jiwa tapi saya rasa ilmu ini semua suami di dunia WAJIB tahu! Bahaya sangat apabila suami tak ada ilmu nak kenalpasti tahap stress si isteri yang baru lepas bersalin. Sila tag dan share pada pasangan masing-masing di ruang komen. Semoga bermanfaat.


Ejen Ali Memenangi Anugerah Program Animasi 3D Terbaik Di Asian TV Awards 2022

Animasi Ejen Ali telah berjaya menjadi fenomena di seluruh dunia sekaligus berjaya tercalon di dalam pelbagai anugerah berprestij yang diadakan. Dengan penghasilan cerita yang menyeronokkan serta animasi yang gempak, syarikat animasi tempatan berjaya menjulang nama Malaysia dipersada antarabangsa.

Bersempena dengan Asian TV Award kali ke-27 pada 8 Disember lalu, Ejen Ali Season 3 telah berjaya memenangi kategori Best 3D Animated Programme. Kerjasama antara WAU Animation, Primeworks Studios dan juga Disney+ Hotstar kini berupaya membawa Ejen Ali ke tahap yang membanggangkan.

Siri Ejen Ali sudah menjadi bualan internet sejak sekian lama kerana hasil animasinya yang cukup hebat setaraf filem-filem animasi keluaran Walt Disney dan Pixar Animation Studios. Malah, animasi Ejen Ali pada ketika ini sudah dialihkan suara untuk menembusi sejumlah pasaran di luar sana.

Kejayaan yang dikecapi ini bukanlah mudah seperti yang disangkakan kerana pihak produksi sendiri telah bertungkus-lumus melakukan tugasan secara remotely di rumah dan berkomunikasi menerusi Google Meet, Zoom dan Discord sahaja.

Anda boleh tonton trailer Ejen Ali Musim Ketiga menerusi video yang disediakan di atas. Tahniah diucapkan kepada mereka yang terlibat di dalam pembikinan animasi Ejen Ali kerana mampu memenangi anugerah berprestij di Asian TV Awards pada kali ini.


Ejen FBI Dakwa Jho Low ‘Songlap’ RM5.97 Bilion Dana 1MDB

Ejen Biro Siasatan Persekutuan (FBI) yang bertugas bagi kes 1MDB memberi keterangan di mahkamah bahawa Low Taek Jho atau lebih dikenali sebagai Jho Low, dalang disebalik terjadinya skandal 1Malaysia Development Bhd (1MDB), didakwa mencuri AS$1.42 bilion (RM5.97 bilion) daripada tiga transaksi bon yang diaturkan oleh Goldman Sachs Group Inc, lapor The Edge.

Selain itu, FBI turut memberitahu mahkamah bahawa bekas perdana menteri Malaysia Datuk Seri Najib Razak menerima AS$756 juta (RM3.18 bilion) daripada AS$6.5 bilion yang diperoleh dalam pelaksanaan bon yang dilakukan 1MDB dengan Goldman Sachs.

Eric Van Dorn adalah ejen FBI yang bertanggungjawab memberi keterangan kepada Mahkamah Persekutuan di Brooklyn, New York dalam perbicaraan kes rasuah bekas pegawai bank Goldman, Roger Ng di New York.

Van Dorn, yang merupakan akaun forensik untuk FBI berkata bahawa melalui semakan beliau, bekas pengarah urusan International Petroleum Investment Co (IPIC) milik kerajaan Abu Dhabi, Khadem al-Qubaisi, yang menjamin transaksi 1MDB, turut menerima AS$472.8 juta. Selain itu, terdapat juga seorang lagi pegawai Abu Dhabi yang bekerja dengan anak syarikat IPIC yang menerima AS$76.6 juta.

Menurut MalaysiaKini, Van Dorn yang menjejaki bagaimana dana itu disalurkan kepada 16 individu turut mendakwa bahawa Ng telah menerima AS$35.1 juta, manakala Tim Leissner menerima AS$73.4 juta.

Ng, satu-satunya pegawai bank Goldman yang dibicarakan berhubung rompakan dana 1MDB. Dia didakwa bersubahat dengan Jho Low dan bekas majikannya Tim Leissner. Leissner, yang mengaku bersalah dan kini bekerjasama dengan kerajaan, menghabiskan lebih daripada seminggu sebagai saksi utama pendakwaan terhadap Ng. Jho Low pula masih lagi menjadi buruan.

Najib kini disabitkan kesalahan di Malaysia dan dijatuhkan hukuman penjara 12 tahun dan kini dalam proses rayuan. Sementara itu, Al-Qubaisi dijatuhkan hukuman penjara 15 tahun di Abu Dhabi pada 2019 dan diperintahkan bersama eksekutif IPIC yang lain untuk membayar balik AS$336 juta.

Najib Razak dihukum penjara 12 tahun dan denda RM210 juta. Rujuk pautan di bawah untuk membaca.

Najib Razak Dihukum Penjara 12 Tahun Dan Denda RM210 Juta

Najib Razak Didapati Bersalah Kesemua 7 Pertuduhan Berkait Dana RM42 Juta Milik SRC

Lihat Najib Razak Bengang Apabila Ditanya Tentang Kes Altantuya


“Jangan Jadikan Diri Anda Ejen Fitnah Agama!” Amaran Lelaki Ini Buat Kami Tersentak Dan Setuju

Nota Editor : Perkongsian ini asalnya di paparkan di fb wall Raja Kamil, seorang usahawan internet sepenuh masa dan juga pemilik laman web RajaKamil.biz. Kami kongsikan semula di sini dengan izin dari penulis asal. Harapan kami agar perkongsian ini membawa kebaikan untuk anda.

Orang Islam kena tunjuk contoh yang baik.

Apabila waktu lunch hour, bersegera makan dan solat. Jangan solat luar waktu lunch hour (melainkan waktu solat berada luar waktu lunch hour).

Selepas solat, cepat-cepat masuk ke pejabat/kelas. Antara korbankan waktu makan dan waktu solat, lebih baik korbankan waktu makan. Jangan jadi fitnah kepada agama.

Ada sesetengah kawan non-muslim saya, salah faham dengan agama Islam. Katanya “You punya agama, jadikan orang tidak produktif”

Saya tanya “kenapa?”. Lalu dia cerita, bagaimana di company ayah dia, pekerja Islam, selalu masuk kerja lambat dengan alasan solat. Kemudian, bila petang, keluar awal, dengan alasan solat

Ada sesetengah pekerja, selepas punch card, keluar ofis, dengan alasan solat. Katanya lagi “Ayah saya menghormati agama Islam dan membenarkan mereka solat”

Sambungnya lagi, “Tapi, saya sebagai anak, rasa ayah saya ditipu oleh pekerja Islam. Gaji dibayar untuk kerja 9 pagi ke 5 petang, tapi waktu kerja, hanya beberapa jam sahaja”

Kepada pembawa fitnah buat agama, muhasabahlah diri. JANGAN MENCURI, JANGAN MENCURI, JANGAN MENCURI masa majikan anda! Tidak kira majikan anda seorang muslim mahupun non-muslim.


Ejen Cari Kerja Janji Gaji Lumayan Di Korea, Lelaki Ini Dedah Bagaimana Beliau Ditipu

Sejak beberapa bulan kebelakangan ini makin kerap pula terdengar kes kerja secara haram dan ditipu oleh ejen bekerja di Korea. Beberapa hari lepas kami di Vocket telah dihubungi oleh salah seorang mangsa scam tersebut dan beliau bersetuju untuk berkongsi kisah yang agak tragis ini.

Untuk memudahkan anda faham jalan cerita kisah ini, kami namakan mereka yang terlibat sebagai Kamal, Ejen A (Eddie) dan Ejen B (Wann). Kamal meminta agar kami rahsiakan identiti beliau atas dasar menjaga hati keluarga terutama anak yang sedang sakit.

Pekerjaan terakhir Kamal adalah sebagai network designer. Namun sejak kontrak beliau tamat pada tahun 2013, Kamal tidak bekerja walaupun telah puas memohon dan hadir ke sesi temuduga.

“Sejak tidak bekerja dari tahun 2013 hingga tahun 2016, macam-macam kerja saya buat. Ada kerja yang tawarkan gaji macam graduan baru, dan selalunya jawapan yang saya terima adalah overqualified. Pada masa ni saya duduk di rumah dan jaga anak, isteri bekerja.

Keadaan kami jadi bertambah susah bila isteri saya pula terpaksa berhenti kerja. Masa tu anak kami jatuh sakit dan kena tahan wad. Anak saya mengidap SLE dan mahu ibunya berada di sisi sepanjang di hospital. Tahun lepas anak saya pernah kena tahan wad selama 55 hari.

Pernah juga masa anak saya ditahan di ICU selama beberapa hari, saya tak ada duit. Saya pernah tidur di kaki lima semasa anak ditahan wad, ada duit siling je dalam poket. Beraya di hospital pun pernah sebab tunggu anak.

Saya pernah cuba-cuba berniaga di uptown, buka restoran kongsi modal dan usahakan bersama dengan adik-beradik. Tapi akhirnya kedai makan kena tutup, bisnes lingkup, susah berniaga dengan adik-beradik ni.”

Menurut Kamal, atas keadaan yang makin mendesak beliau cuba cari jalan penyelesaian. “Saya nampak iklan kerja di Korea di Facebook. Gaji yang dijanjikan adalah 1.8 juta hingga 2 juta Won sebulan.”

Kerana desakan hidup yang semakin  menghimpit, Kamal ambil keputusan untuk cuba nasib dan berhijrah. Selepas berhubung dengan ejen yang terlibat, Kamal sanggup ke Korea dan bekerja di sana sebagaimana yang telah dijanjikan oleh ejen.

“Bayaran yang dikenakan oleh Ejen A untuk ke Korea ialah RM1900 untuk tiket dan itinerari bodoh. Kononnya kami ni datang ke Korea sebagai pelancong. Sampai di Korea, kena bayar RM800 pula kepada Ejen B, tapi kena guna duit Won Korea. Cara dia orang layan kami  kiranya macam no money no talk.”

Menurut Kamal masalah mula dirasa sebaik saja tiba di Korea. Gaji yang dijanjikan oleh ejen adalah 1.8 juta hingga 2 juta Won. Tapi realitinya sebulan beliau hanya terima 1.3 juta Won sahaja, bukan sebanyak yang telah dijanjikan.

“Di sana, ejen adalah mereka yang membawa masuk pekerja ke Korea. Ada perjanjian antara ejen berdaftar tempatan dan majikan. Jika di Malaysia, ejen ni boleh dikira macam runner. Runner yang sebenarnya ‘meranakan’ hidup orang. Jika ikut cara yang betul, runner mesti melalui ejen berdaftar tempatan. Kemudian baru pekerja disalurkan ke mana-mana rangkaian kosong yang berkenaan.

Daripada perjanjian yang telah ditetapkan dengan ejen berdaftar tempatan, sekiranya berlaku kemalangan kepada pekerja, pekerja akan dibayar gaji penuh dan dapat pampasan.

Tapi dek kerana gelap mata, nak cepat kaya, Ejen B buat deal direct dengan majikan kilang tanpa melalui ejen berdaftar tempatan. Jadi dia akan dapat ambil komisen lebih banyak. Itulah punca kenapa gaji yang dijanjikan sebanyak 1.8 juta Won kepada orang macam saya, tapi saya hanya terima 1.3 juta Won.

500k Won diambil oleh Ejen B, lebih kurang RM2K duit kita. Itu baru seorang, bayangkan jika dia dapat 10 orang, 100 orang. Berapa banyak duit dia dapat macam tu saja.

Iklan dan status Ejen A dan B di Facebook memang best. Kami dijanjikan bulan bintang. Tapi bila sampai di sana, rupanya kena terima je apa yang ada. Ada juga yang dihantar kerja, tapi bila sampai di lokasi kerja, tiba-tiba tiada kerja.”

Kamal hanya sempat bekerja selama 6 hari di sebuah kilang konkrit sebelum ditimpa kemalangan.

“Tangan saya ditimpa dan tercucuk besi sewaktu buat kerja. Masa saya nak tarik besi tu keluar, tiba-tiba besi yang tergantung di atas jatuh dan menimpa tangan saya. Ibu jari saya hampir putus dan 2 jari lagi hancur.

Kejadian berlaku lebih kurang jam 9 pagi. Jam 10 saya dihantar ke hospital dan tangan saya perlu dibedah. Jam 2 petang saya masuk bilik pembedahan, jam 5 petang pembedahan selesai.

Kemasukan saya ke hospita didaftar atas nama penduduk tempatan. Saya tak tahu mereka buat bagaimana. Saya ditahan wad selama 27 hari. Selepas 30 hari, iaitu lepas pin besi di tangan dibuka, majikan arahkan saya balik ke negara asal.

Sebenarnya doktor tak bagi lagi saya balik. Kena buat pembedahan ke 2, kemudian baru boleh balik. Tapi majikan berkeras suruh saya balik juga. Sampai sekarang luka saya belum sembuh sepenuhnya dan saya hilang 2 jari.”

Tambah Kamal lagi, “jika tak disebabkan sikap tamak oleh agen A dan B, nasib saya mungkin lebih baik. Saya akan menerima gaji walaupun ditahan wad selama 27 hari, dapat pampasan dan sebagainya.

Tapi kerana tamak tersebut, mereka tidak ikut saluran sepatutnya. Mereka deal direct dengan kilang menyebabkan semua kemudahan untuk pekerja seperti kami tiada.

Mereka menjanjikan gaji 1.8 juta Won, tapi sebab mereka deal direct dengan kilang, 500k masuk dalam akaun mereka. Budak-budak cuma menerima 1.3 juta Won. Akibatnya ramai yang lari selepas sebulan bekerja.”

Hari ke2 di Hospital Ejen B datang melawat setelah diberitahu oleh majikan. Selain bersimpati Ejen B ada menjanjikan 3 perkara yang akan saya ingat sampai bila2, insya Allah:
1. Akan berusaha mendapatkan gaji untuk sebulan atau selama mana saya ditahan di wad.
2. Akan berunding dengan majikan untuk bayaran pampasan saguhati atas kemalangan yang berlaku. Mungkin akan ambil masa yang panjang untuk sembuh sepenuhnya.
3. Berjanji akan menyediakan tiket perjalanan pulang. Ejen A akan sediakan bila tiba masanya nanti atas arahan Ejen B. Ejen B juga berjanji akan datang ziarah lagi. Saya tak kisah pun.
Dalam masa hari ke27 ke 30 saya cuba berunding untuk tiket. Ejen A akan suruh saya tanya Ejen B, Ejen B akan suruh saya tanya Ejen A. Begitulah seterusnya.

Bila perkara 3 berlaku, saya cuma dibayar jumlah hari saya bekerja sahaja. Ternyata Ejen B lepas tangan. Cerita tentang tiket tetap sama. Saya dijadikan sebagai bola ditendang oleh Ejen A dan Ejen B. Ejen B mengarahkan saya terus ke Airport untuk urusan tiket.

Sedangkan saya dapat rasakan dalam masa yang sama Ejen A dan B sedang ketawa terbahak-bahak sambil makan nasi dagang & nasi berlauk. Macamlah saya tak tau kan. Selepas itulah perkara ke 4 dan seterusnya berlaku. Kalau ikut Ejen B punya plan mereput lah saya di Airport. Sampai wawasan 2020 pun tiket takkan wujud. Kali terakhir cuba buat rundingan dengan Ejen A & B tapi dipandang sepi.

Setelah keluar hospital, menurut Kamal beliau tiada tempat berteduh, dan tiada duit. “Di saat saya susah di tempat orang, macam-macam bantuan yang Allah hantar. Walaupun berlainan agama, ada insan yang sudi bagi tempat berteduh semasa saya di Korea. Sebelum dapat balik semula ke Malaysia, ada masa saya merempat di masjid di Korea.

Ada orang Malaysia yang hulurkan duit 100k Won (dalam RM380) kepada saya. Satu jumlah yang banyak walaupun kami baru berjumpa. Ada yang belanja makan selama beberapa hari. Saya bersyukur walaupun susah, Allah temukan saya dengan orang-orang yang baik.

Saya tak kisah jika saya dikeji dikutuk sebab ikut ejen cari kerja haram di sana. Saya dah terdesak nak cuba nasib tapi itulah, tak sangka ini yang berlaku. Ingatkan raya tahun ni dapat sediakan barang raya untuk anak, nampaknya terpaksa fikir cara lain pula.”

“Sejak 2 ke 3 bulan lepas terlalu ramai yang mereka bawa masuk. Saya pasti ramai yang jadi mangsa mereka. Mereka pasti dah kaya raya dalam masa yang singkat.

Dan beberapa hari lepas saya dapat tahu, ada seorang lagi yang pergi ke Korea bersama saya dulu turut cedera dan ditahan di wad, hilang 4 jari. Inilah risikonya bila ke negara orang dan kerja tanpa permit.

Tujuan saya kongsikan kisah saya ni dengan harapan yang lain takkan tertipu sebagaimana yang terjadi kepada saya. Saya tak nak orang lain turut alami apa yang telah saya lalui.”

Untuk pengetahuan Kamal telah selamat kembali ke Malaysia dan kini berada di rumah ibu beliau. Kamal juga memaklumkan beliau telah dinasihatkan oleh seorang doktor yang ditemui di surau berdekatan rumah untuk ke hospital bagi mendapatkan rawatan lanjut untuk tangan beliau.

Kami di Vocket mendoakan agar Kamal dan keluarga tabah menghadapi ujian ini dan beliau dapat mencari kerja semula di Malaysia.

Adakala bila dah buntu, memang agak mudah untuk kita hilang pertimbangan dan sanggup merebut apa saja peluang yang ada di depan mata tanpa memikirkan risikonya. Semoga kisah yang kami kongsikan ini turut dijadikan iktibar oleh anda yang membaca.

Jangan mudah terpedaya dengan janji manis ejen yang menjanjikan kerja bergaji lumayan di luar negara. Hakikatnya mereka  hanya mahu menangguk di air keruh, menambah susah kepada mereka yang sudah sedia susah, asalkan mereka dapat komisen. Kesusahan orang lain mereka tolak ke tepi.


Ejen Kosmetik ‘Buka Mulut’, Kongsi Pengalaman Sepanjang Tempoh Diculik

Masih lagi dalam keadaan trauma, ejen kosmetik yang menjadi kes mangsa culik menyatakan dia tidak mengingati secara jelas kronologi penculikannya, namun tahu ditempatkan di sebuah rumah seakan di sebuah kampung di Laos selepas menempuh perjalanan panjang dari Sungai Golok di Pengkalan Kubor, Tumpat.

Hari ini Rosnazirah atau lebih dikenali sebagai Azi telah ‘membuka mulut’ ketika menerima kunjungan Ahli Parlimen Tumpat, Datuk Che Abdullah Mat Nawi untuk bertanya khabarnya.

“Ketika tiba di tebing Sungai Golok pada hari kejadian (diculik) untuk menaiki bot, ada beberapa saksi di sekitar tapi mungkin mereka tidak tahu apa sebenarnya berlaku atau tidak ingin masuk campur kerana takut.

“Sebaik menyeberangi Sungai Golok, saya dibawa menaiki kereta dan terus menuju ke destinasi yang tidak diketahui, tapi menempuh perjalanan yang lama sehinggalah tiba di sebuah rumah di Laos.

“Sepanjang ditahan, setiap hari saya menangis dan bertanya bila akan dikembalikan kerana saya difahamkan mereka tidak meminta wang tebusan, malah tidak tahu apa motifnya,” katanya.

Memetik laporan Harian Metro, sepanjang perjalanan dari Thailand untuk memasuki Laos, mereka menempuh banyak sekatan jalan raya dan hatinya berdoa agar ditahan di mana-mana lokasi tetapi tidak berlaku sehinggalah mereka tiba di destinasi.

Sepanjang ditahan, Rosnazirah berkata, dia menerima layanan baik daripada kumpulan individu yang menculiknya termasuk menjaga makan minumnya, namun dalam masa yang sama berasa bimbang jika diapa-apakan.

Setiap kali ditanya bila akan dihantar pulang, lelaki itu memberi jaminan akan berbuat demikian sambil memintanya bersabar selain memberi tempoh antara tiga minggu hingga sebulan kerana keadaan masih ‘panas’ disebabkan berita mengenai penculikannya tersebar luas.

“You back home“, kata seorang daripada penculik.

Apabila Azi bertanya bila, lelaki berkenaan menyatakan “Today“.

Menurut Azi, mereka menaiki kereta menuju ke Bangkok dan ditahan oleh pihak imigresen (Thailand) sebelum anggotanya perasan wajahnya yang tersebar berhubung kes penculikan menyebabkan mereka semua ditahan dan Azi dibawa ke depot tahanan imigresen.

Tidak lama kemudian Azi dibawa ke Kedutaan Malaysia di Thailand dan selepas itu dia dapat berhubung dengan keluarga dan proses membawa pulang ke negara ini segera dibuat.

“Setiap hari ketika dalam tahanan saya berdoa agar segera dikembalikan kepada keluarga dan Alhamdulillah, doa saya dimakbulkan,” kata Rosnazirah Mohd Naim.


Ejen Kosmetik Diculik Berjaya Diselamatkan Hasil Kerjasama Cekap PDRM Dan Polis Thailand

Ejen jualan kosmetik yang dilarikan sekumpulan lelaki dari kediamannya di Wakaf Bharu, Kelantan, pada 13 September lalu, berjaya diselamatkan Polis Diraja Malaysia (PDRM).

Dalam kenyataan yang dikeluarkan PDRM malam semalam, Ketua Polis Negara Tan Sri Acryl Sani Abdullah Sani berkata, wanita terbabit diselamatkan di Thailand dan sudah dibawa pulang ke Malaysia.

“Melalui siasatan dan kerjasama erat antara PDRM bersama Polis Thailand dan perkongsian maklumat serta perisikan berjaya menjejaki lokasi keberadaan mangsa di Thailand.

“Mangsa akhirnya berjaya diselamatkan dengan hasil bantuan pihak berkuasa negara berkenaan dan dibawa pulang ke Malaysia,” katanya dalam kenyataan hari ini.

Selain itu, beliau berkata, seramai tujuh lelaki warga tempatan ditahan di sekitar Kelantan, Selangor dan Kuala Lumpur bagi membantu siasatan, selain turut merampas sebuah kenderaan yang digunakan suspek untuk menculik mangsa. Kes disiasat mengikut Seksyen 3(1) Akta Culik 1961.

Acryl berkata, PDRM menzahirkan penghargaan kepada Polis Thailand dan Kedutaan Malaysia di negara itu atas kerjasama serta bantuan dalam usaha dilaksanakan bagi menyelamatkan mangsa culik.

PDRM juga menyeru masyarakat supaya menyalurkan maklumat berkaitan sebarang kejadian yang menyalahi undang-undang bagi memastikan keselamatan dan ketenteraman awam terpelihara.

Sebelum ini, penculikan mangsa dipercayai ada kaitan dengan sindiket dadah dan susulan itu, polis menahan tiga individu termasuk suami mangsa dan seorang wanita berusia 35 hingga 47 tahun bagi membantu siasatan.

Rata-rata netizen di media sosial turut menzahirkan rasa syukur dan mengucapkan tahniah kepada PDRM dan pihak lain yang terlibat kerana berjaya menyelesaikan kes ini dengan pantas dan cekap.


Ejen Produk Kosmetik Diculik Tiga Lelaki Bersenjata

Seorang wanita, Rosnazirah Mohd Naim iaitu seorang ejen jualan kosmetik dipercayai diculik dari kediamannya di Kampung Semat Jal, Wakaf Bharu, di sini petang semalam dan pihak polis kini giat menjalankan siasatan untuk mengesan mangsa.

Menerusi rakaman kamera litar tertutup (CCTV), sekumpulan lelaki menaiki kereta telah berhenti di hadapan rumah mangsa. Menurut waris, salah seorang daripada suspek telah bertindak mengetuk pintu rumah dan memberi salam sebelum dibuka oleh mangsa lalu diheret keluar dan dimasukkan ke dalam kereta pada jam 4.10 petang.

Difahamkan, ketiga-tiga suspek didakwa menunjukkan pistol kepada bapa dan anak perempuan mangsa yang berada di dalam rumah. Sementara itu, pihaknya menerima maklumat bahawa Rosnazirah dibawa ke arah Pengkalan Kubor, iaitu kawasan sempadan negara namun suaminya yang cuba menjejaki ke lokasi tersebut gagal menemuinya.

“Suami mangsa menjejaki isterinya ke negara jiran dan belum pulang sehingga hari ini. Apa yang kami tahu, Azi tiada musuh dan kami juga tidak menerima sebarang panggilan meminta wang tebusan setakat ini.

“Tidak pasti jika ada yang tidak berpuas hati dengannya sepanjang dia menjalankan perniagaan kosmetik. Ibu dan bapa mangsa masih terkejut, bersedih dengan kejadian ini,” kata waris mangsa.

Ketua Polis Daerah Tumpat, Asisten Komisioner Amran Dolah memaklumkan, siasatan lanjut sedang dibuat dan menasihatkan orang ramai tidak membuat sebarang spekulasi yang boleh menjejaskan siasatan.


EkoCheras Mall, Pusat Beli-Belah Paling ‘Brutal’ Di Lembah Klang?

EkoCheras Mall adalah satu lagi pusat beli-belah yang boleh dikunjungi penduduk sekitar lembah Klang. Menurut seorang pengguna Facebook Kai Chuan, beliau berpendapat EkoCheras Mall adalah pusat membeli-belah ‘terbaik’!

Sebenarnya itu hanyalah Kai Chuan berseloroh tentang keadaan sebenar EkoCheras Mall ini yang baginya, dibuka kepada umum dalam keadaan yang sangat tergesa-gesa. Dalam posting yang dimuat naik oleh Kai Chuan di Facebook, beliau berkongsi gambar berserta penerangan mengapa EkoCheras Mall ini baginya dibuka dalam keadaan ianya tidak sempurna dan sangat ‘brutal’ di matanya.

Kai Chuan adalah pelajar bidang Architecture di Universiti Sains Malaysia (USM) melihat dari pelbagai aspek terutamanya pada bahagian siling, dinding konkrit serta tangga kecemasannya. Tangga kecemasan adalah bahagian yang paling bahaya untuk dilalui pada tarikh Kai Chuan melawat EkoCheras Mall.

Posting Kai Chuan mendapat perkongsian sebanyak 9,200 shares sejak beliau berkongsinya pada 1 October yang lalu. Namun, pihak EkoCheras Mall sudah membuat kenyataan terbuka menyatakan pusat beli-belah berkenaan baru di fasa soft launch dan kerja-kerja penambahbaikkan sedang giat dijalankan.

Pengguna Facebook ramai yang bersetuju dengan Kai Chuan dan ada yang berkata pembuakaan EkoCheras Mall ini lebih kepada forced launch (pembukaan terpaksa) berbanding soft launch (pembukaan awal).

Kami belum sempat untuk meninjau dan melihat keadaan sebenar pusat beli-belah ini dan ada di antara anda yang sudah pergi? Atau konsep ‘raw’ ini memang konsep sebenar EkoCheras Mall? Boleh berkongsi pendapat anda di ruangan komen.


Ekonomi Dunia Diterangkan Dengan Hanya Dua Ekor Lembu

Mike Hosking, seorang pengacara televisyen dan radio dari New Zealand. Dia mengacarakan satu rancangan di stesen radio “Newstalk ZB” yang dinamakan slot “Breakfast”. Di dalam Facebook Page miliknya, Mike Hosking Breakfast dia telah berkongsi gambar-gambar tentang situasi ekonomi dunia yang menggunakan analogi dua ekor lembu.

Gambar-gambar itu telah mendapat 287,594 Like dan 514,687 Share sejak ia dimuatnaik di Facebook. Ruangan komen turut menerima pelbagai versi analogi dua ekor lembu ini mengikut negara masing-masing. Ini bermakna kebanyakan negara di dunia ini ada situasi “You have 2 cows”.

Inilah analogi dua ekor lembu dengan situasi ekonomi dunia masa kini.

LIKE dan FOLLOW Vocket di Facebook serta Instagram


Ekonomi Malaysia Berada Di Tahap ‘Baik’ Walaupun Diasak Cabaran Global, Kata Bank Dunia

Ketua ekonomi Malaysia Kumpulan Bank Dunia, Dr Apurva Sanghi memberitahu bahawa ekonomi Malaysia menunjukkan prestasi yang cukup baik walaupun diasak dengan pelbagai cabaran global seperti kesan pandemik, perang di Ukraine – Rusia, penutupan China, kadar faedah yang meningkat dan kebimbangan terhadap stagflasi – pertumbuhan rendah, inflasi tinggi.

Memetik laporan Bernama, Bank Dunia berkata mereka menganalisis ekonomi Malaysia daripada tiga lensa, iaitu makro, meso dan mikro, beliau berkata Bank Dunia meramalkan ekonomi Malaysia berkembang 5.5 peratus tahun ini, lebih tinggi daripada pertumbuhan global sebanyak 2.9 peratus dan pertumbuhan serantau sebanyak 4.4 peratus.

Beliau juga menyatakan bahawa perbelanjaan pengguna semakin pulih secara beransur-ansur, begitu juga dengan peluang pekerjaan, yang beransur-ansur bertambah baik.

Beralih kepada lensa meso, beliau berkata menurut tinjauan Bank Dunia, perniagaan di Malaysia secara beransur-ansur meningkatkan jualan ke tahap pra-Covid-19, hasil bantuan kerajaan semasa pandemik.

Beliau seterusnya berkata harga komoditi yang tinggi memberi manfaat kepada Malaysia kerana negara mengeksport komoditi seperti minyak sawit, gas asli cecair, dan petroleum, yang merangkumi 80 peratus daripada semua komoditi.

“Kedua, jika anda melihat landskap geopolitik, terdapat sedikit perbezaan perdagangan yang berlaku. (Dengan) ketegangan hebat antara Amerika Syarikat (AS) dan China, dan disebabkan isu berkaitan keselamatan, AS agak menyimpang dalam perdagangan, dan sebahagian daripadanya akan datang ke Asia Timur, serta Malaysia.

“Ini amat bermanfaat kepada industri semikonduktor Malaysia,” tambahnya.

Mengulas mengenai budaya menaikkan kadar faedah di AS yang akan mempunyai kesan buruk ke atas rantau Asia Timur, termasuk Malaysia.

“Terdapat beberapa faktor yang mengurangkan kesan kejutan sedemikian dalam kes Malaysia. Pertama, Malaysia mempunyai kadar pertukaran yang fleksibel. Semasa tempoh kejutan luaran, kadar pertukaran yang fleksibel bertindak sebagai penyerap kejutan dan itulah yang anda lihat ringgit lakukan,” katanya.

Beliau juga menyatakan bahawa Malaysia mempunyai hutang luar negeri dalam denominasi dolar AS yang rendah dan rizab antarabangsa yang besar.

Mengenai bidang untuk penambahbaikan, Apurva berkata walaupun terdapat strategi dan dasar yang sangat baik, Malaysia perlu memberi tumpuan kepada pelaksanaan.

“Sebagai contoh, Cukai Barang dan Perkhidmatan (GST) meluaskan asas cukai dan mengajar sikap berjaga-jaga kerana peniaga perlu mengeluarkan invois untuk mendapatkan bayaran balik.

“GST lebih stabil kerana ia adalah cukai ke atas penggunaan. Pada penghujung hari, kita semua adalah pengguna. Tetapi, di Malaysia, terdapat kelewatan dalam mendapatkan bayaran balik,” katanya, sambil menambah bahawa terdapat keperluan untuk memastikan sistem disediakan serta komunikasi mengenai sebarang pembaharuan cukai.

60% CEO jangka akan berlaku krisis ekonomi tahun hadapab, ini apa yang anda perlu tahu. Rujuk pautan di bawah untuk membaca.

60% CEO Jangka Akan Berlaku Krisis Ekonomi Tahun Hadapan, Ini Apa Yang Anda Perlu Tahu

Krisis Ekonomi Di Sri Lanka: Diesel Habis, Elektrik Kena Catu Dan Darurat Dikuatkuasakan

Situasi ‘Orang Makan Orang’ Bakal Terjadi Jika Krisis Makanan Terus Memburuk, Kata Jeremy Clarkson


3 Perkara Anda Perlu Tahu Mengenai Menteri Kewangan Terbaharu Malaysia

Umum tahu Tan Sri Muhyiddin Yassin baru-baru ini telah mengumumkan senarai penuh menteri kabinet baharu Malaysia. Seperti yang dijanjikan Tan Sri Muhyiddin, beliau memilih nama-nama yang bersih dan tidak terlibat dalam kes yang melibatkan perbicaraan di mahkamah.

Pengumuman yang dinantikan seluruh rakyat Malaysia ini turut mengundang kepada teka-teki orang ramai mengenai siapakah calon paling layak yang bakal menyandang jawatan Menteri Kewangan Malaysia.

Sangkaan orang ramai ternyata meleset apabila Tan Sri Muhyiddin memilih untuk melantik golongan profesional bagi mengemudi portfolio Menteri Kewangan Malaysia iaitu Tengku Dato Seri Zafrul Tengku Abdul Aziz yang merupakan Ketua Pengarah Urusan CIMB Bank.

Keputusan yang diumumkan tanpa sebarang ura-ura sebelum ini dan disebut pula oleh Perdana Menteri sebagai orang yang hebat sekaligus membuatkan orang ramai tertanya-tanya mengenai individu ini. Pada kali ini kami ingin kongsikan kepada anda beberapa perkara menarik mengenai Menteri Kewangan terbaharu Malaysia.

Dari segi pendidikan, Tengku Dato Seri Zafrul Tengku Abdul Aziz merupakan salah seorang alumni Malay College Kuala Kangsar seterusnya melanjutkan pelajaran di University of Bristol, UK dan mendapat ijazah dalam bidang Bachelor of Science (Hons) Economics and Accounting serta memperoleh Master of Arts (MA) dalam Finance and Management dari University of Exeter, UK.

Beliau memulakan karier beliau dengan menjadi eksekutif kewangan korporat, Arab Malaysian Merchant Bank Bhd pada 1996 sebelum melonjak ke tangga korporat bersama syarikat Tenaga Nasional Berhad, Avenue Capital Resources Bhd dan Citygroup Malaysia.

Untuk pengetahun, beliau juga pernah menyandang jawatan sebagai CEO Tune Money Sdn Bhd pada tahun 2007 sebelum syarikat ini dimiliki sepenuhnya oleh AirAsia pada tahun 2015.

Pencapaian paling membanggakan serta membuatkan orang ramai teruja sudah pastinya apabila beliau menyandang jawatan sebagai ketua pegawai eksekutif Maybank Investment Bank sebelum beralih ke CIMB Bank Berhad. Sejak 2015, beliau menyandang jawatan sebagai ketua pengawai eksekutif bagi CIMB Group Holdings Berhad sehingga dilantik Menteri Kewangan Malaysia.

Jika sebelum ini orang ramai cuma mengenali YB Khairy Jamaludin sebagai seorang menteri yang aktif dalam bidang sukan serta menamatkan cabaran IRONMAN 70.3, nampaknya Tengku Dato Seri Zafrul juga tidak kurang hebatnya.

Menurut laman Facebook JOM KITA LARI, Tengku Datuk Seri Zafrul ini sudah berjaya menamatkan 6 World Major Marathons dan mengumpul lebih daripada RM200k untuk pertubuhan amal. Beliau juga baru-baru ini telah memperbaharui rekod masa maraton terbaik beliau di Chiang Mai Marathon 2019 dengan catatan masa 4:08:55.

Turut dikongsikan, CEO CIMB Bank ini bakal memulakan latihan larian beliau sejauh 13km seawal 4.45 pagi diikuti dengan aktiviti renang sebelum memulakan kerja dan mesyuarat pada jam 8.30 pagi dan kadangkala tamat pada larut malam. Jelas menunjukkan beliau bijak mengambil peluang dalam memastikan badan kekal sihat dan fit.

Pemilihan Tengku Dato Seri Zafrul ternyata membuatkan para netizen teruja serta disambut baik. Melihat kepada pengalaman dan pendidikan yang dicapai, orang ramai mulai percaya dengan kreadibiliti beliau untuk mengemudi memegang portfolio ini dengan baik.

Difahamkan beliau juga telah meletak jawatan sebagai CEO CIMB Bank bagi memegang jawatan besar ini. Diharap beliau terus diberi kepercayaan rakyat dan ahli politik dalam menaikkan semula ekonomi Malaysia ke tahap yang lebih baik.

Ketahui juga senarai penuh menteri kabinet baharu Malaysia yang diumumkan Tan Sri Muhyiddin Yassin.

Tan Sri Muhyiddin Yassin Umum Senarai Penuh Menteri Kabinet Baharu Malaysia

Kumpulan Anti-Vaksin Tidak Setuju Dr Zulkifli Dilantik Sebagai Menteri Hal Ehwal Agama


Mydin: Ekonomi Malaysia Berkembang Namun Kuasa Membeli Pengguna Berkurang

Sebuah kenyataan yang berani dan tamparan hebat buat Rakyat Malaysia apabila Mydin mengumumkan peningkatan ekonomi Malaysia sejak akhir-akhir ini tidak membantu kuasa membeli pengguna.

Kenyataan ini dibuat selepas didapati keuntungan syarikat Mydin yang sudah lama menjadi pilihan pengguna berkurangan sejak beberapa tahun terakhir ini. Berdasarkan pengumuman yang dibuat Mydin, syarikat ini berjaya mengutip jumlah jualan sebanyak RM2.99 bilion pada 2016 dan RM2.93 bilion pada 2017.

Meskipun mengutip jumlah jualan yang tinggi, Mydin masih lagi gagal untuk mengutip keuntungan yang banyak dimana mereka rugi RM156 juta pada 2016 dan cuma untung sebanyak RM795 ratus ribu pada tahun lalu.

Difahamkan perlaksanaan GST antara yang membuatkan Mydin gagal mengutip jumlah keuntungan yang tinggi seperti beberapa tahun yang lalu. Selain itu, faktor peningkatan harga barang sejak lima tahun terakhir ini juga antara yang menjejas penjualan Mydin.

Antara barangan yang merekod jumlah peningkatan harga yang tinggi termasuklah sos cili Maggi yang meningkat sebanyak 38.8% manakala sardin jenama Ayam Brand pula meningkat 30.6%.

Dalam pada itu, Perdana Menteri Malaysia, Dato’ Sri Haji Mohammad Najib bin Tun Haji Abdul Razak berpendapat ekonomi Malaysia berada di dalam keadaan yang tidak begitu teruk setelah mendapati Rakyat Malaysia kerap travel ke luar negara.

Bagaimana pula dengan anda? Adakah anda berpendapat Rakyat Malaysia sedang dihimpit dengan ekonomi negara atau sebaliknya? Kami berpendapat orang ramai masih lagi membeli barangan runcit seperti sedia kala namun telah beralih kepada jenama pesaing Mydin yang menawarkan penawaran harga yang lebih baik.


9 Perkara Tentang Pandangan Bank Dunia Terhadap Ekonomi Malaysia

Berbaki beberapa bulan sahaja memasuki tahun 2023, dapat dilihat di media sosial di mana orang ramai digemparkan dengan keadaan ekonomi dunia yang dijangka bakal lebih mencabar pada tahun hadapan.

Syarikat-syarikat besar yang mulai membuang para pekerja bagi mengecilkan kos operasi antara petanda-petanda awal bermulanya recession atau kemelesatan ekonomi.

Hal ini sekaligus membuatkan orang ramai panik dan turut disarankan untuk mengurangkan perbelanjaan bermula sekarang dalam usaha menempuh keadaan ekonomi yang merosot sebelum keadaan kembali normal.

Di sebalik berita-berita yang nyata ‘menakutkan’ orang ramai, Bank Dunia nampaknya mempunyai pandangan yang berbeza bagi negara Malaysia. Berikut merupakan pandangan Bank Dunia terhadap negara ini menerusi perkongsian The Edge Markets.

Meskipun Malaysia dikaitkan dengan kelemahan Ringgit dan ekonomi yang didakwa perlahan, Bank Dunia yang sebelum ini menyasarkan peningkatan Gross Domestic Product (GDP) atau unjuran pertumbahan ekonomi daripada 5.5% kepada 6.4% bagi tahun 2022.

Hal ini secara tidak langsung memberi bayangan ekonomi Malaysia masih lagi baik bagi tahun 2022 berbanding beberapa negara lain di Asia Tenggara meskipun terkesan dengan ekonomi dunia.

Seperti ramai sedia maklum, tekanan ekonomi dunia sekaligus bakal memberi kesan kepada ekonomi Malaysia. Dalam pada itu, Bank Dunia sekali lagi positif dengan perkembangan ekonomi Malaysia dengan menyasarkan pertumbuhan Keluaran Dalam Negara (KDNK) daripada 4.2% sebelum ini kepada 4.5%.

Ketua Ahli Ekonomi Asia Timur dan Pasifik Bank Dunia, Dr Aaditya Mattoo, berkata langkah badan kewangan global itu menaikkan unjuran tahun ini adalah berikutan terdapat peningkatan dalam permintaan domestik. Hal ini turut dipacu oleh kemajuan dalam pasaran pekerjaan susulan peningkatan gaji minimum.

Pihak kerajaan juga dilihat aktif dalam menawarkan pelbagai subsidi dalam usaha menyerap kesan inflasi kepada rakyat secara terus.

Seperti ramai sedia maklum, semakin banyak negara sudah mulai membenarkan pelancong ke luar negara serta menerima pelancong dari negara luar. Polisi yang kembali kepada zaman sebelum adanya pandemik ini secara tidak langsung bakal membuka peluang buat Malaysia untuk meraih lebih banyak wang memasuki negara menerusi pelancongan.

Bank Dunia turut positif dalam perkembangan ekonomi Malaysia yang bakal dibantu menerusi sektor pelancongan.

Setiap tahun, pasti adanya sahaja pelan kerajaan dalam memacu ekonomi negara termasuk mewujudkan projek jangka masa panjang yang bakal membantu ekonomi negara.

Menerusi peningkatan projek jangka masa panjang yang telah dilaburkan sebelum ini, Bank Dunia turut yakin projek-projek ini bakal membantu Malaysia menempuh cabaran ekonomi menjelang tahun 2023.

Malaysia merupakan sebuah negara yang bergantung kepada import dan export bahan dan barangan negara luar. Oleh yang demikian, kesan ekonomi yang berlaku kepada negara-negara seperti China, Rusia dan Amerika Syarikat sememangnya tidak dapat dielakkan.

Berdasarkan laporan, perkembangan ekonomi China dilihat semakin perlahan berikutan keadaan ekonomi semasa dan juga gangguan rantaian bekalan yang jelas memberi kesan besar kepada negara yang aktif dalam eksport barangan keluaran negara. Negara Rusia juga tidak terkecuali selepas bekalan gas asli kepada negara luar turut mengalami masalah.

Berdasarkan desas-desus, Malaysia bakal melangsungkan Pilihan Raya Utama (PRU) yang ke-15 seawal tahun ini atau selewatnya tahun hadapan. Pengumuman PRU serta keputusan PRU-15 secara tidak langsung bakal mempengaruhi keyakinan pelabur dalam tempoh yang singkat.

Kehadiran pelabur baharu serta penstrukturan semula gaji bakal memberi kesan kepada sejumlah besar golongan pekerja sekaligus meningkatkan kuasa membeli. Bank Dunia melaporkan perkara ini mampu berlaku buat Malaysia namun secara perlahan.

Peningkatan pelaburan yang memberi kelebihan kepada golongan pekerja dan profesional secara tidak langsung bakal memberi kesan kepada jurang ekonomi rumah tangga. Dalam erti kata lain, jurang golongan B40 dan T20 bakal lebih besar pada masa akan datang.

Bukan itu sahaja, ekonomi di negeri-negeri seperti Sabah dan Sarawak serta negeri Utara Malaysia dilaporkan lebih perlahan berbanding negeri-negeri lain.

Sebuah berita yang melegakan apabila Apurva Sanghi selaku pakar ekonomi Bank Dunia bagi negara Malaysia memaklumkan ekonomi Malaysia masih kekal kukuh.

Menurut Apurva, Malaysia tidak terlepas daripada kesan inflasi yang melihatkan peningkatan harga makanan sehingga lebih 7%. Selain itu, kurangnya tenaga kerja dalam negara antara yang turut memberi kesan kepada perkembangan ekonomi negara.

Dalam pada itu, langkah Bank Negara Malaysia (BNM) untuk menaikkan Overnight Policy Rate (OPR) jelas membantu dalam menangi inflasi serta dan tekanan ekonomi.

Diharap laporan daripada Bank Dunia ini sekaligus bakal memberi kelegaan buat orang ramai khususnya rakyat Malaysia yang bakal menempuh ekonomi tahun 2023 tidak lama lagi. Sama-sama kita harapkan ekonomi Malaysia bakal terus berkembang dalam mengurangkan tekanan inflasi yang terpaksa ditanggung sebelum musim kemelesatan ekonomi berakhir.


Ekonomi Serba Tak Menentu, Burger King Bantu ‘Promosi’ Burger McDonald’s

Rangkaian makanan segera Burger King di United Kingdom telah mengambil langkah yang luar biasa: meminta pelanggan untuk memesan makanan dari McDonald’s dan juga beberapa restoran makanan segera yang lain.

Syarikat itu dalam satu kenyataannya di laman Twitter meminta peminat makanan segera mereka untuk menyokong dan membantu kedai makanan segera lain yang terkesan akibat wabak COVID-19.

“Kami tidak pernah menyangka kami akan meminta anda melakukan ini, tetapi restoran yang menggunakan ribuan kakitangan sangat memerlukan sokongan anda pada masa ini,” kata ciapan itu, yang menamakan KFC, Subway dan Domino’s Pizza, serta rangkaian makanan segera yang lain.

“Mendapatkan Whopper selalu terbaik, tetapi memesan Big Mac juga bukanlah perkara yang buruk.”

We know, we never thought we’d be saying this either. pic.twitter.com/cVRMSLSDq6

— Burger King (@BurgerKingUK) November 2, 2020

Industri hospitality di UK telah terkesan teruk dengan wabak, dan perintah berkurung yang dijadualkan berlaku Khamis ini di England akan memburukkan lagi keadaan, dengan beberapa restoran diperintah untuk tutup kecuali untuk membawa pulang atau penghantaran.

Bagaimanapun, ada sebahagian daripada pengguna yang mengkritik cara Burger King, kata mereka premis restoran yang layak dibantu bukanlah makanan segera, tetapi restoran tempatan yang tidak mempunyai pulangan keuntungan berbilion seperti Burger King.

Untuk rekod, Perdana Menteri Boris Johnson telah mengumumkan perintah lockdown kedua untuk England bagi mencegah “bencana dan moral” kumpulan barisan hadapan.

Pub, restoran, gimnasium dan kedai tidak penting harus ditutup selama empat minggu mulai Khamis ini. Manakala sekolah, kolej dan universiti boleh terus dibuka.

Anda rasa adakah ini salah satu cara pemasaran Burgerk King? Untuk rekod, Burger King sangat terkenal dengan cara pemasaran yang tidak menggunakan sebarang modal. Klik pautan di bawah untuk membaca.

Burger King Ajar Teknik ‘Marketing’ Tanpa Menggunakan Sebarang Modal

Burger King Hargai Orang ‘Single’, Tawarkan Burger Percuma Untuk Sekeping Gambar Bekas Kekasih

Wendy’s ‘Hina’ Burger Kentang Goreng Keluaran Burger King


Ekoran Ditipu Agen Forex, Abang Ikmal Amry Alami Kerugian Sebanyak RM3.7 Juta

Sebelum ini, Usian Bolt dilaporkan telah mengalami kerugian puluhan juta ringgit ekoran sertai skim pelaburan palsu. Malangnya, perkara ini turut terjadi di dalam Malaysia.

Menerusi laporan Harian Metro, impian abang kepada pelakon filem Pulau, Ikmal Amry untuk bergelar jutawan berkecai apabila mendakwa ditipu ejen broker saham pelaburan forex yang menyebabkan beliau kerugian mencecah RM3.7 juta Mac tahun lalu.

Menurut Mohd Zulhakim Amry Ghazali, laporan polis telah dibuat di Balai Polis Kluang, Johor pada 4 Januari lalu selepas pihaknya tidak menerima sebarang keuntungan dalam tempoh hampir setahun.

Ujarnya, jumlah awal pelaburan dagangan dilakukan adalah kira-kira $10,000 (~RM42,986) dan keuntungan diperolehi dilihat meningkat sehingga $800,000 (~RM3.7 juta) pada 19 Mac lalu.

Difahamkan beliau sudah terlibat di dalam dagangan ini sejak 10 tahun lalu dan ini merupakan keuntungan tertinggi pernah dicapai. Menurutnya, sebelum ini pihaknya tidak pernah mengalami sebarang masalah dengan syarikat tersebut.

Malah, beliau pernah menerima pembayaran keuntungan sekitar $100 (~RM429.90) sehingga $10,000 (~RM42,986). Dalam pada itu, beliau pernah membuat 10 kali pengeluaran sejak 2018 dan broker syarikat itu memang tiada masalah menguruskan pembayaran keuntungan.

Setelah hampir setahun bersabar, beliau akhirnya terpaksa mengambil langkah undang-undang selepas mendapat nasihat daripada rakan dan peguam. Sementara itu, Ketua Polis Daerah Kluang, Asisten Komisioner Bahrin Mohd. Noh ketika dihubungi mengesahkan menerima laporan kes itu dan siasatan lanjut sedang dijalankan.


Ekoran Ekonomi Meleset, Jualan Telefon Pintar ‘Second Hand’ Meningkat 11.5% Sepanjang 2022

Sejak berlakunya krisis ekonomi di peringkat global, kuasa membeli para pengguna juga turut menurun sekaligus mendorong kepada langkah penjimatan. Ini termasuklah mendapatkan barangan terpakai atau ‘second hand’ dengan harga yang lebih murah.

Menurut laporan IDC baru-baru ini, jualan telefon pintar terpakai telah meningkat 11.5% pada tahun 2022 berbanding tahun sebelumnya. Hal ini menunjukkan para pengguna sudah mula selesa mendapatkan telefon pintar terpakai dan menghakis stigma barangan terpakai adalah palsu atau berlaku penipuan waranti untuk melariskan jualan.

Dianggarkan sebanyak 222 juta peranti terpakai terjual tahun lalu dengan ramalan ia akan meningkat sehingga hampir 414 juta menjelang tahun 2026. Dengan tawaran kemas kini perisian yang semakin baik serta tiada perubahan ketara pada spesifikasi sesebuah peranti terkini, hal ini memacu kepada peningkatan jualan peranti terpakai.

Ini merupakan berita baik buat pengguna di luar sana kerana mereka berpeluang menggunakan peranti terpakai dengan kondisi yang baik pada harga lebih mampu milik. Bukan itu sahaja, kita juga dapat menggurangkan sisa sampah elektronik daripada terus menjejaskan alam sekitar.


Ekoran Isu I Want To Touch A Dog, Ini Jawapan Dari Sudut Fiqh

Penganjuran ‘I Want To Touch A Dog’ menjadi hangat setelah pose ‘selfie’ bersama anjing mula terpapar di media sosial. Lebih parah lagi penganjuran ini dilihat sedikit menyentuh sensitiviti umat Islam di Malaysia, yang rata-rata berpegang kepada Mazhab Syafie.

Penganjuran yang pada peringkat awalnya mahu memberi pendedahan tentang anjing, telah menjadi suatu isu nasional yang dibicarakan hampir di setiap peringkat masyarakat. Pengajur juga ada menerima beberapa ugutan ekoran penganjuran ini.

Kami kongsikan untuk pencerahan pembaca kami tentang isu ini dan dikupas dengan jelas oleh Presiden Murshid, Dr. Zaharuddin Abd Rahman. Beliau juga merupakan seorang Pensyarah Kanan di UIAM, Penasihat Shariah Kewangan Islam tempatan dan antarabangsa, kolumnis, penulis buku serta seorang pendakwah.

Kenyataan #2 beliau paling membantu dalam memperjelaskan hukum dalam fiqh empat mazhab berkenaan anjing.

PANDANGAN SAYA TERHADAP ISU PROGRAM ‘I WANT TO TOUCH A DOG’

1. Sefaham saya, jika ingin menganjurkan program menjelaskan pendirian Islam tentang anjing, keringanan ketika menyelamatkan anjing, Islam rahmat kepada haiwan termasuk anjing, mengajar masyarakat agar tidak membenci anjing tanpa sebab syarie etc. Program sebegitu adalah BOLEH dibuat dan wajar diterima.

2. Namun jika program menggunakan tema ‘i want touch a dog’ dan seolah ‘majlis menyentuh anjing beramai-ramai tanpa sebab dan keperluan yang jelas’ diikuti dengan bergambar, memeluk dan menciumnya dari kalangan orang Islam, maka itu sudah pastinya mencipta PROVOKASI terhadap masyarakat setempat. Walaupun mazhab Maliki mengganggap anjing dan seluruh tubuhnya sebagai tidak najis & tidak haram disentuh, namun pandangan dan pegangan masyarakat setempat perlu diambil kira. Ditambah lagi dengan ijtihad ulama mazhab Syafie yang mengharamkan sentuhan tanpa sebab yang syar’ie. Mazhab Hanbali turut menganggap anjing sebagai najis yang tidak harus menyentuhnya tanpa sebab yang syarie.

3. Pada hemat saya, program itu mempunyai tujuan yang baik namun cara pelaksanaannya tidak tepat dan tidak berhati-hati serta terlalu terbuka tanpa kawalan dan panduan jelas diberikan kepada para pesertanya.

4. Justeru saya TIDAK bersetuju PENGANJURAN seumpama itu, namun saya juga tidak bersetuju kecaman melampau-lampau dan ugutan pelbagai pihak terhadap penganjur dan mereka yang hadir.

5. Bagi saya tidak wajar digelar mereka sebagai gerakan Islam liberal kerana sekiranya mereka meyakini ijtihad mazhab Maliki, maka itu tidak sama sekali boleh dianggap liberal, malah mazhab tersebut adalah salah satu dari ahli sunnah wal jamaah. Jika mereka mengatakan harus memakan daging babi dan anjing, ketika itu barulah mungkin mereka sudah menyimpang dan liberal, kerana terdapat dalil spesifik dan jelas kenajisan dan pengharaman.

6. Bagi saya juga, menuduh penganjur boleh terkeluar aqidah atau menghina Islam juga adalah tuduhan agak keterlaluan, tidak boleh kita sewenang-wenang menggunakan tuduhan berat sedemikian tanpa bukti jelas menunjukkan mereka membenci Islam & ingin menghinanya.

Bagi saya, apa yang berlaku adalah hanya masalah Fiqh dan perbezaannya. Ia tidak sampai melibatkan masalah aqidah kerana pengharaman sentuh anjing dan tubuhnya tidak berdalil qat’ie dan bukan juga sampai ke peringkat ijma’ (sepakat seluruh ulama silam) ditambah lagi wujudnya ijtihad berbeza dari mazhab Maliki dan sebahagian mazhab Hanafi, mereka berbeza dari mazhab Syafie dan Hanbali yang mengganggap anjing sebagai najis.

Dalam mengambil sikap dalam isu ini, kebijaksanaan masyarakat dan kematangan menghadapi situasi kepelbagaian pendapat, kefahaman dan perbezaan perlu dipandu dengan lunak dan berhemah.

Penganjur walau niatnya baik mungkin tersalah pendekatan dan tidak teliti dalam peganjuran sehingga memilih tajuk dan provokatif sehingga mungkin dilihat mencabar kefahaman awam tentang anjing. Justeru, elok penganjur memohon maaf sahaja kepada pihak berkuasa dan masyarakat awam yang terusik dengan tindakan kurang bijak mereka.

Para ilmuwan & orang ramai yang mengecam, walaupun berniat baik namun mungkin terlalu emosi sehingga berlebihan dalam melabel, tuduhan dan ancaman.

Para ilmuwan & pihak berkuasa khususnya sepatutnya tidak melenting, menjadi juara dalam melabel dan mengutuk. yang sepatutnya mereka memandu orang ramai untuk tenang menyikapi perbezaan pendapat dalam masyarakat awam. Kerana pandangan selain mazhab Syafie berterusan boleh diikuti oleh masyarakat awam di zaman internet dan globalisasi ini yang mana sumber maklumat yang pelbagai boleh di hujung jari. Maka untuk menempelak terlalu keras terhadap mereka yang terkeluar dari ijtihad mazhab Syafie seolah mereka menjadi liberal atau terkeluar Islam adalah juga tidak berhemah dalam mendidik masyarakat.

Orang ramai pula, dinasihati tidak mengeruhkan suasana dengan membuat ugutan kekerasan terhadap penganjur dan mereka yang menyertai. Cercaan, makian dan kutukan keras hanya membawa kalian kepada potensi menambah dosa-dosa. Nasihat sahaja mereka dengan baik disertai dalil-dalil yang difahami, bukankah itu lebih enak dan harmoni.

Penganjur juga perlu menyedari terlalu banyak keutamaan isu yang jauh lebih baik dianjurkan kempen berbanding isu anjing ini. Sentuhan yang haram seperti sentuhan lelaki wanita bukan mahram, berpelukan, kempen anti zina, makan wang haram dan lebih jauh berleluasa dan berbahaya. Ilmuwan pula lebih digalakkan lebih banyak memberi respon kepada isu-isu yang lebih kronik berbanding isu ini. Atas sebab itu juga saya lewat mengulas isu iini kerana dirasakan ia tidak sebegitu besar namun media dan ulasan awam dan pihak berkuasa yang menjadikannya besar.

Dr. Zaharuddin Abd Rahman
PRESIDEN MURSHID

Kredit : Ustaz Dr. Zaharuddin Abd Rahman, dengan izin.


Ekoran Kejatuhan Bank Silicon Valley, Kerajaan UK Sedia Tawarkan Bantuan Kewangan Buat Syarikat Teknologi

Pada penghujung minggu lalu, sebuah berita hangat telah mencuri perhatian ramai apabila Bank Silicon Valley (SVB) yang menjadi pusat pembangunan sejumlah syarikat teknologi mengalami kejatuhan. Insiden ini sekaligus menjadi antara kegagalan terbesar di Amerika Syarikat yang melibatkan bank.

Bank ini mengalami kejatuhan disebabkan oleh peningkatan kadar faedah di Amerika Syarikat yang membawa kepada nilai bon-bon simpanan yang dipegang bank menjadi lebih rendah.

Ditambah pula dengan kesan ekonomi, kadar duit masuk menjadi perlahan dan juga pengguna perkhidmatan bank itu mulai mengeluarkan duit pada setiap hari. Perkara ini menjadi parah lagi apabila beberapa syarikat teknologi dikatakan menerima arahan daripada pelabur mereka untuk memindahkan wang dari bank tersebut ke tempat lain.

Hal ini sekaligus membuatkan dana pada bank tersebut lebih terjejas. Disebabkan oleh kejatuhan ini, kini bank tersebut diletakkan dibawah FDIC (Federal Deposit Insurance Corp).

Perkara ini telah meresahkan banyak pihak kerana bakal memberi kesan kepada sektor teknologi negara itu di samping berpotensi untuk membunuh syarikat-syarikat teknologi gergasi dalam jangka masa panjang. Untuk mengelakkan perkara ini berlaku, kerajaan UK sedia menawarkan talian hayat kewangan untuk menampung kelangsungan perniagaan teknologi di negara itu.

Kerajaan UK bertungkus-lumus untuk menjual aset SVB dalam masa yang sama menyediakan beberapa pelan perlindungan buat syarikat-syarikat teknologi dan start-up di negara itu. Ini termasuklah para deposit yang diinsurankan pada nilai sehingga $250,000 (~RM1.12 juta) akan boleh akses kembali ke wang mereka bermula hari ini.

Di samping itu, pengawal selia turut menawarkan kemudahan pinjaman kecemasan berjumlah RM112 bilion untuk bank-bank Amerika yang lain dalam memberikan sokongan kepada pemberi pinjaman yang memerlukan wang tunai segera kerana ketidakstabilan pasaran.

Bantuan ini juga merangkumi pembayaran gaji kepada tenaga kerja pada bulan depan lebih-lebih lagi untuk start-up kecil yang terkesan akibat daripada kejatuhan SVB. Difahamkan lebih 500 syarikat memohon pengeluaran berbilion ringgit kepada SVB dan pihak FDIC hanya memberikan keutamaan berkaitan pembayaran gaji buat masa ini.


Ekoran Kekurangan Bekalan Mikrocip, Pengeluaran Kad MyKid Ditangguhkan Selama 6 Bulan

Buat kanak-kanak yang berusia di bawah 12 tahun, mereka mempunyai kad pengenalan bercip yang dikenali sebagai MyKid. Dengan kad ini, ibu bapa atau penjaga boleh berurusan dengan lebih mudah dan pantas di dalam perihal seharian anak-anak.

Memetik daripada laporan Bernama, pengeluaran kad pengenalan kanak-kanak MyKid bagi bayi baharu lahir di negara ditangguhkan selama enam bulan susulan masalah kekurangan bekalan mikrocip yang turut terkesan di peringkat global sejak pandemik COVID-19 melanda di dunia.

Namun begitu, Ketua Pengarah Jabatan Pendaftaran Jabatan Pendaftaran Negara (JPN), Datuk Ruslin Jusoh berkata proses permohonan baharu masih diteruskan dan ibu bapa perlu menjangkakan tempoh menunggu yang lebih lama kerana JPN akan akan menyelesaikan permohonan secara berperingkat.

Buat sementara waktu ini, ibu bapa atau penjaga boleh menggunakan dokumen surat beranak bagi urusan harian anak-anak mereka yang masih belum mempunyai kad pengenalan kanak-kanak MyKid.

Susulan daripada itu, beliau meminta semua agensi kerajaan dan swasta supaya menerima sijil kelahiran untuk sebarang urusan kanak-kanak kerana dokumen itu adalah satu-satunya dokumen yang diiktiraf bagi urusan rasmi seperti permohonan sekolah dan sebagainya.


Ekoran Kurang Sambutan, Apple Dilaporkan Menghentikan Pengeluaran iPhone 14 Plus

Memang tidak dinafikan salah satu perkara wajib yang ada pada telefon pintar adalah berskrin besar. Oleh itu, Apple memperkenalkan iPhone 14 Plus yang mempunyai skrin besar untuk mereka yang berminat.

Menerusi laporan The Information, Apple kini dilaporkan telah menghentikan pengeluaran iPhone 14 Plus kerana tidak mendapat sambutan yang diharapkan. Perkara ini bagaimana seperti sudah dijangka kerana sebelum ini Apple turut menggurangkan pengeluaran iPhone 14 sehingga enam juta unit.

Sumber menyatakan Apple kurang yakin dengan minat pengguna terhadap iPhone dengan skrin bersaiz besar. Tambahan sumber lagi, dua pembekal Apple yang bertanggungjawab kepada komponen iPhone khusus untuk skrin besar sedang mengurangkan pengeluaran sehingga 70% ke 90%.

Perkara yang sama berulang lagi seperti mana yang terjadi pada iPhone 12 Mini dan iPhone 13 Mini di mana skrin terlampau kecil sekaligus tidak menerima permintaan yang memberangsangkan. Harga jualan iPhone 14 Plus juga agak tinggi dan dikira tidak berbaloi kerana tiada perbezaan yang ketara di antara iPhone 14.


Ekoran Peningkatan Harga Makanan, MB Perak Cadang Tanam Sayur Dan Ternak Haiwan Sendiri

Seperti ramai sedia maklum, akhir-akhir ini harga bekalan makanan dilihat melonjak dengan tinggi. Hal ini secara tidak langsung bukan sahaja memberi kesan orang ramai malah para peniaga restoran yang terpaksa menaikkan harga hidangan.

Sebagai solusi dalam kepada peningkatan harga bekalan makanan, Menteri Besar Perak, Datuk Seri Saarani Mohamad mencadangkan agar orang ramai mengambil inisiatif dalam menangani isu kenaikan harga barangan ini dengan menanam sayur dan menternak haiwan sendiri.

“Macam kambing, lembu, kerbau dan ayam ia boleh diternak dan ditampung oleh usaha ternakan orang tempatan. Sekurang-kurangnya kita ternak haiwan atau tanam sayur-sayuran untuk sara diri,” katanya.

Cadangan beliau disebutkan ketika hadir di Perak SADC Agrofest Raya di The Treasure di Taman Herba Gopeng semalam. Menurut Datuk Seri Saarani Mohamad, aktiviti ini juga dapat mengurangkan kebergantungan bekalan makanan dari negara luar.

Dalam pada itu, beliau turut memaklumkan Perak kini tidak mempunyai masalah melibatkan bekalan ayam kecuali terdapat pihak yang sengaja menyorokkan bekalan ayam bagi tujuan menaikkan harga.

Tular pada minggu lalu apabila dilaporkan lebih 280,000 rakyat Malaysia disahkan bankrap setakat 2022 ekoran bebanan hutang.

Berpunca Daripada Bebanan Hutang, Lebih 280,000 Rakyat Malaysia Disahkan Bankrap Setakat Mac 2022

Malaysia Henti Eksport Ayam, Rakyat Singapura Panik Dan Jual Hidangan KFC Mencecah RM3.8 Juta